Hauteskunde-mahaia Hauteskunde Administrazioaren parte da, hauteskunde-batzordeekin batera.\nHiru pertsonak osatzen dute: mahaiburu batek eta hirurogeita hamar urtetik beherakoak diren eta irakurtzen eta idazten dakiten bi mahaikidek.\nMahaiko kideak zozketa bidez aukeratuko dira, mahaian erroldatutako pertsona guztien artean.\nNola izendatzen dira hauteskunde-mahaietako kideak?\nMahaietako kideak hautatzea udalei dagokie, osoko bilkuran egindako zozketaren bidez. Hala ere, zozketa tokiko gobernu-batzarraren aurrean egin daiteke, baldin eta udaleko osoko bilkurak eskumen hori eskuordetu badio, eta baldin jendaurreko bilkuran egiten bada. Zozketak urriaren 15etik 23ra bitartean egingo dira (Hauteskunde Batzorde Zentralaren 9/2019 Instrukzioa)\nMahaiko kide diren pertsona guztiek, bai eta mahaiko kide titular gisa azkenean izendatzen diren ordezkoek ere:\n65 euroren dieta jasoko dute;\nbiharamunean lanaldia bost ordu murrizteko eskubidea izango dute;\nGizarte Segurantzaren sistemak babestuta egongo dira, hauteskundeetan parte hartzeak ekarritako gertakari eta egoeren aurrean.\nZer gertatzen da parte hartu behar dudan mahaian aurkezten ez banaiz?\nHauteskunde-mahaietako buruaren eta mahaikideen karguak nahitaez bete beharrekoak dira. Hautagai gisa aurkezten direnek ezin dituzte bete.\nMahaiburuak, mahaikideek eta ordezkoek, beren eginkizunak betetzera joaten ez badira, hiru hilabetetik urtebetera bitarteko espetxealdi-zigorra edo sei hilabetetik hogeita laura bitarteko isuna jasoko dute.\nIzendapena interesatuei jakinarazi behar zaie urriaren 19tik 26ra bitartean (zozketatik 3 egunera). Jakinarazpenarekin batera, hauteskunde-mahaia osatzen duten pertsonei jarraibide-eskuliburu bat emango zaie, Hauteskunde Batzorde Zentralak gainbegiratua eta Ministroen Kontseiluak onartua.\nMahaiburu eta mahaikide izendatuek zazpi eguneko epea dute eskualdeko hauteskunde-batzordearen aurrean kargua onartzea eragozten dien arrazoi justifikatu eta dokumentatua alegatzeko. Batzordeak bost eguneko epean ebatziko du. Ebazpenaren aurka ezingo da errekurtsorik jarri; eta, ordezkatzea egokitzen bada, batzordeak lehenengo ordezkoari emango dio ordezkapenaren berri.\nGeroago, izendatutakoetatik edozeinek ezin badu bere kargua bete, eskualdeko hauteskunde-batzordeari jakinarazi beharko dio, gutxienez hauteskundeen eguna baino 72 ordu lehenago, eta dagozkion justifikazioak aurkeztu beharko ditu.\nEragozpena epe hori igarota sortzen bada, berehala jakinarazi beharko zaio batzordeari, eta, betiere, mahaia eratu baino lehen. Kasu horietan, batzordeak ordezkoari jakinaraziko dio ordezkotza, horretarako astirik badago, eta beste bat izendatuko du, beharrezkoa izanez gero.\nNola eratzen da mahaia hauteskunde-egunean?\nHauteskunde-mahai bakoitzeko mahaiburua, bi mahaikideak eta —baldin badaude— ordezkoak azaroaren 10eko zortzietan bilduko dira, dagokien lokalean.\nMahaiburua bertaratu ez bada, haren lehen ordezkoak hartuko du haren lekua. Hura ere falta bada, bigarren ordezkoak hartuko du lekua; eta hura ere bertaratu ez bada, lehenengo mahaikideak edo bigarrenak hartuko du mahaiburu kargua, hurrenkera horretan. Bertaratu ez diren mahaikideak edo mahaiburu kargua hartzen dutenak haien ordezkoek ordezkatuko dituzte.\nEzin da mahaia eratu mahaiburu bat eta bi mahaikide ez badaude. Baldintza hori bete ezin bada, bertaratutako mahaikideek, bertaratu diren ordezkoek edo, halakorik ezean, gobernu-agintaritzak gertatutakoari buruzko adierazpen bat egin eta sinatuko dute, eta posta ziurtatuz bidaliko diote eskualdeko hauteskunde-batzordeari, eta telegrafoz edo telefonoz ere jakinaraziko dizkiote gorabehera horiek.\nKasu horretan, batzordeak askatasunez izendatuko ditu hauteskunde-mahaia osatuko duten pertsonak, eta lokalean dauden hautesleetako bat ere mahaiko kide izan dadila agindu dezake. Betiere, batzordeak gertatutakoaren berri ematen dio fiskaltzari, agertu ez diren mahaiko kideen edo ordezkoen balizko erantzukizun penala argitzeko.\nAurreko paragrafoan ezarritakoa gorabehera, mahaia ezin bada eratu bozketa hasteko legez ezarritako ordua baino ordubete geroago, artikulu honetako hirugarren paragrafoan izendatutako pertsonek horren berri emango diote eskualdeko hauteskunde-batzordeari, eta batzordeak mahaian beste bozketa bat egiteko deia egingo du, hurrengo bi egunetan. Deialdiaren kopia bat berehala jarriko da hauteslekuko atean, eta batzordeak ofizioz izendatuko ditu mahai berriko kideak.


gizabanakismo / gizabanakotasun\ngizabanako [489 agerraldi, 57 liburu eta 68 artikulutan; Egungo testuen corpusean 7.010 agerraldi] 1 iz giza motako banako bakoitza. ik norbanako.\nNork ulertu gizabanakoa? Gizabanakoaren izaera soziala. Jose Morales «Arima hilak» - Nikolai Gogol - 301. orr.\nTaldearen interes komunari eustearren, gizabanakoen askatasuna mugatzeko beharra zegoen. Askoren artean «Filosofiako gida» - 301. orr.\nBete al daitezke gizabanakoaren eskubideak, gizarteari dagozkionak asetzen ez badira. Askoren artean «Filosofiako gida» - 224. orr.\nGizabanakoen eta gizarteen bizitzan ez baitago faktorerik, mintzaira bezain garrantzitsua denik. Isabel Arrigain «Hizkuntzalaritza orokorreko ikastaroa» - Ferdinand de Saussure - 33. orr.\nZein desegokia den etengabeko gerra bai gizadiaren, bai gizabanakoaren iraupenerako. Esteban Antxustegi «Herritarra» - Thomas Hobbes - 71. orr.\nGizabanakoa, ordu arte menpeko genuena, herritar gertatu eta herritar bati dagozkion eskubideen jabe egin. Andres Urrutia «Frantziako kode zibilaren lehen proiektua» - Jean di Portalis - 12. orr.\nHistorian, esaterako, zein da banakoa?: gizabanakoa, garaia edo nazioa? Isabel Arrigain «Hizkuntzalaritza orokorreko ikastaroa» - Ferdinand de Saussure - 141. orr.\nGizabanakoaren eta herrien askatasunaren aldarria . Anjel Lertxundi «Mentura dugun artean» - 148. orr.\nEz gizabanakoren baten bereizgarria, gizaki guztientzat komuna baizik. Iñaki Mendiguren «Historiaren azterketa II» - A.J. Toynbee - 328. orr.\nBaina badira grina batzuk gizabanakoak aukeratzen ez dituenak. Jose Morales «Arima hilak» - Nikolai Gogol - 353. orr.\nGizabanakoen sailkapena egin nahian. Askoren artean «Filosofiako gida» - 315. orr.\nGizabanakotik gizamordora, eta mordotik banakora, jauzi ikaragarri mortala dagoela. Iñaki Segurola «Gaur ere ez du hiltzeko eguraldirik egingo» - 30. orr.\nIzen berezi batek gizabanako bat (edo pertsona bat) adierazten duen bezala. Xabier Arregi «Jakitearen arkeologia» - Michel Foucault - 107. orr.\nGizabanako batzuek oso gogoko dute lagun hurkoari gaitz egitea. Jose Morales «Arima hilak» - Nikolai Gogol - 110. orr.\nGizabanako edo talde batek identifikatu gabeko jende errugabea hiltzeko asmoa duenean. Berria - Mundua 2004-03-16\nIzan ere, bi gizabanako, adibidez izaera bereko bi gizabanako, elkartzen baldin badira, gizabanako bat osatzen dute, bakoitza baino bi aldiz ahaltsuagoa dena. Piarres Xarriton «Etika» - Spinoza - 417. orr.\nBertan bizi den gizabanako zein kolektiboei lotutako telebista. 13648\nGizabanako partikularren ekimenez. Iñaki Mendiguren «Historiaren azterketa II» - A.J. Toynbee - 179. orr.\nGizabanako anonimo, ikusezin eta neutro batek. Xabier Arregi «Jakitearen arkeologia» - Michel Foucault - 108. orr.\nZereginetatik libre gelditu ezkero, zer egin asmatu beharrean aurkitzen da gizabanako librea. Iñaki Segurola «Gaur ere ez du hiltzeko eguraldirik egingo» - 258. orr.\nGizabanako basati, anker eta grinatsu batena. Jon Alonso «Euskal karma» - 65. orr.\nGizabanako hiztun guztien artean zeinek du era honetako hizkuntzan hitz egiteko eskubidea? Xabier Arregi «Jakitearen arkeologia» - Michel Foucault - 60. orr.\nHazkunde guztiak gizabanako sortzaileekin edo banakoen gutxiengo txikiekin sortzen dira. Iñaki Mendiguren «Historiaren azterketa II» - A.J. Toynbee - 429. orr.\nNik oso pertsona desberdinak ikusten ditut Euskal Herriko kaleetan; gizabanako benetakoak, ez odolki antropomorfoak. Bernardo Atxaga «Lekuak» - 59. orr.\nNozdriov barre-algaraka hasi zen orduan, gizabanako gordin eta osasuntsuek bakarrik egiten duten irri ozen horrekin. Jose Morales «Arima hilak» - Nikolai Gogol - 103. orr.\nEz ziren bildu txiroen edo gizabanako ezezagun batzuen beharrizanez mintzatzeko. Jose Morales «Arima hilak» - Nikolai Gogol - 289. orr.\nBeste enda guztietako gizabanako prestuek hilotzen antza izango dute haien aldean. Jose Morales «Arima hilak» - Nikolai Gogol - 325. orr.\nBa al da gizabanako birtualen multzoaz bestelakorik? Iñaki Segurola «Gaur ere ez du hiltzeko eguraldirik egingo» - 165. orr.\nEuskal gizabanako, gizarte, eta ekonomia berriak zituen helburu. Joseba Zulaika «ETAren hautsa» - 122. orr.\nAldaketa oro gizabanako kopuru batek bakarrik erabilia izan da, hiztunen multzoa erabiltzen hasi baino lehen. Isabel Arrigain «Hizkuntzalaritza orokorreko ikastaroa» - Ferdinand de Saussure - 16. orr.\nGizabanako multzo baten burmuinean. Isabel Arrigain «Hizkuntzalaritza orokorreko ikastaroa» - Ferdinand de Saussure - 40. orr.\nbeste gizabanako (3); bi gizabanako (3); da gizabanako (8); den gizabanako (6); edo gizabanako (3); edozein gizabanako (3); eta gizabanako (8); ez gizabanako (4); gizabanako bakoitzak (9); gizabanako bakoitzaren (6); gizabanako bat (14); gizabanako batek (6); gizabanako baten (8); gizabanako berbera (3); gizabanako edo (4); gizabanako eta (5); gizabanako gisa (5); gizabanako guztiei norbere (4); gizabanako guztiek (3); gizabanako kopuru (3); gizabanako orok (5)\nda gizabanakoaren (3); den gizabanakoa (3); eta gizabanakoa (3); eta gizabanakoak (9); eta gizabanakoaren (8); eta gizabanakoen (8); eta gizabanakoen arteko (3); gizabanakoak bere (6); gizabanakoaren eta (3); gizabanakoen arazo (4); gizabanakoen artean (5); gizabanakoen arteko (7); gizabanakoen eta (3)


Betharrametan ikusgai dago 'Txoriyek' erakusketa - Azpeitia - uztarria.eus\nBetharrametan ikusgai dago 'Txoriyek' erakusketa\nNerea Uranga 2020-11-21 18:01\nAgustin Arenas argazkilari azpeitiarraren Txoriyek erakusketa zabalik dago Betharram erakusketa aretoan. Asteburuetan 12:00etatik 14:00etara eta astegunetan 18:00etatik 20:00etara egongo da argazki erakusketa zabalik.\nTxoriyek txori eta hegaztien argazkiekin osatutako erakusketa dago zabalik egun hauetan Betharram erakustokian. Agustin Arenas argazkilari azpeitiarrak urteetan ateratako txoriei ateratako argazki ikusgarriak jarri ditu erakusgai. Abenduaren 6ra bitartean egongo da irekita eta argazkiak ikusteko aukera. Asteburuetan 12:00etatik 14:00etara egongo da zabalik eta astegunetan 18:00etatik 20:00etara.


Roberto Ortega (ATPko 356.) tenista madrildarrak irabazi du XXXIII: Open Kiroleta- “Bakioko Udala” saria. Torneo hau munduko ATP sailkapenerako baliogarria da. Finalean Alejandro Davidovich (215 ATP) Malagarrari irabazi zion 0-6, 6-2 eta 6-1, ordu 1 eta 34 minutuko iraupena izan zuen partiduan.\nLehendabiziko setean, Fuengirolako tenislari gazteak erraz irabazi zion Ortegari. Madrildarrak ezin izan zuen ezer egin, nahiz eta pare bat aldiz 40-0 aurreratu.\nBigarren setetik aurrera dena goitik behera aldatu zen. Madrildarrari jokaldiak ateratzen hasi zitzaizkion. Gauzak horrela Ortega 3-1 aurreratu zen. Momentu horretan Davidovich-i artatzeko fisioterapeuta sartu zen baina horrek ez zuen Roberto Ortegaren jokoa aldatu eta 6-2 nagusitu zen.\nAzken setean Davidovich saiatu bazen ere, ez zen gai izan Ortegari gailentzeko. Madrildarrak tenis oldarkorra erakutsi zuen eta erraz dominatu zuen, partidua 6 eta 1ekoarekin itxiz.\nGauzak horrela, Roberto Ortegak garaipena eskuratu du bere bederatzigarren parte-hartzean. Aurreko torneo batzuetan finalerdietarako sailkapena lortua zuen. Davidovichek arazo fisikoak erakutsi zituen, azken asteak txapelketez lepo izan ondoren. Besteak beste Roland Garros Juniorreko finalerdiak eta Palma del Rioko finala jokatu ditu. Londresera Wimbledoneko torneoa jokatzera bidaiatu aurretik aste batzuetan atseden hartzeko aukera izango ditu.\n“Titulua irabazi izanagatik oso pozik nago, baina baita maldan gora jarri zaidan partiduari buelta eman diodalako. 40-0ekoarekin birritan galdu dut eta hori ez da normala. Nire familia berton zegoen eta Bakio oso berezia da niretzat. Horrek borrokan jarraitzeko indarrak eman dizkit. Davidovich oso gogor hasi da baina bigarren setean nire jokoa erakutsi ahal izan dut. Nire ideia borrokan jarraitzea izan da eta orain ATP puntuak gehituz jarraitu nahi dut US Openean sartzeko “, adieraziko du jokalari Malagarrak.\nHonela eman zaio 9 egunetan ospatutako Bakioko “Futures 25.000$” txapelketa honi, Roberto Ortega Kiroleta Klubeko pista zentraleko nagusi eginez.


"Nire ametsa beti izan da hiztegigintzatik bizitzea; nirvanan nago orain" - Gipuzkoako Hitza\n“Nire ametsa beti izan da hiztegigintzatik bizitzea; nirvanan nago orain”\n2018, urriak 19 Elkarrizketa, gipuzkoa 302\nTraje beixa soinean, kapela marroia buruan, irribarrea ezpainetan eta ehunka paper besapean dituela azaldu da hitzordura Mikel Morris Pagoeta (Denver, Colorado, AEB, 1957). Esku artean duen “erokeriaren” parte txiki bat da ehunka paper horiena. Orain arte sekula inork egin duen euskara-ingeles / ingeles-euskara hiztegi handiena eta osoena prestatzen ari da. Aurten ingeles eskolak emateari utzita, aurrerantzean hiztegiari eskaintzeko denbora gehiago izango duela dio, eta, ondo bidean, hiruzpalau urtean bukatua izango duela.\nMikel edo Michael?\nJatorriz, Michael Eduard; nortasun agirian, Mikel Edorta; akademian, Michael; bestela, Mikel; eta Zarautzen, Morris.\nAma euskalduna zenuen?\nEta nolatan da Pagoeta zure bigarren abizena?\nMunduan zehar, abizen bat bakarrik dute espainiarrak ez diren askok. Niri, espainiar herritartasuna lortzeko, bigarren abizena edukitzea inposatu zidaten. Pagest zen nire amaren abizena, baina ez nuen Pagest jarri nahi, eta, horri bueltaka nenbilela, Pagoeta jartzea bururatu zitzaidan. Kostatu zitzaidan ofizial egitea, baina, lortu nuen: Mikel Edorta Morris Pagoeta naizela dio nire nortasun agiriak.\nUmetan leku askotan bizi izandakoa zara: AEBetan Coloradon, Oklahoman eta Mississippin; Angolan ere bai… Zergatik horrenbeste lekualdatze?\nAitaren lanagatik. Ez dakit zergatik, baina bi urtetik behin bizilekua aldatzen genuen.\nNola bizi izaten zenituen lekualdatze haiek?\nOso gaizki. 7 urte nituela, Oklahomara bizitzera joan ginen, eta oso gaizki hartu nuen. Pixka bat ohitu nintzenean, Angolara gindoazela esan zidaten. Han ohitu nintzenean, berriz gauza bera, Mississippira gindoazela; hura izan zen lekurik okerrena. Azkenean, Coloradora itzuli ginen, baina beste leku batera. Izugarrizko nahastea nuen ordurako.\nEuskal Herrira zeure erabakiz etorri zinen. Zergatik?\nEuskaragatik etorri nintzen. Banekien euskaldunak bazirela. Noizbait egunkarian euskal-frantsesei buruzko zerbait irakurria nintzen, eta behin erabat txundituta utzi ninduen ikusi nuen film batek. Euskaldunak eta indiarrak ageri ziren film hartan, elkarren kontra borrokan. Mendira joatean, sekulako irrintziak egiten zituzten euskaldunek, harriz harri salto egiten zuten, eta, gainera, indiar guztiak akabatu zituzten. Aho zabalik gelditu nintzen, eta pentsatu nuen noizbait ezagutu behar nituela euskaldun haiek. Gero, high school-en, kubatarra nuen espainierako irakaslea, baina asko gustatzen zitzaion Iruñea. Urtero talde bat ekartzen zuen Iruñera, eta haren bitartez lortu nuen etortzea.\nNoiz eta non entzun zenuen lehen aldiz euskara?\nLekunberrin. Hizkuntza arraro bat hitz egiten zutela ohartu nintzen, eta espainieraz esaten zituzten biraoak bakarrik ulertzen nituela. Orduan konturatu nintzen haiek hitz egiten zutena euskara izango zela. Francoren azken urtea izango zen, 1974a.\nHizkuntza hura ikasi behar zenuela erabaki zenuen.\nBai. Liburutegi batean erosi nuen liburu bat: Cómo aprender vasco fácilmente. Harekin saiatu nintzen Coloradora itzuli nintzenean, baina ezinezkoa zen. Gerora, unibertsitate ikasketak bukatuta, berriro etortzea erabaki nuen. Beasainen jarri nintzen bizitzen, eta Alkartasuna lizeoko irakasle gelan egoten uzten zidaten. Bati eta besteari galdetuz, asko aurreratu nuen han, eta baserri batean morroi ere egon nintzen.\nGarai hartan arraroa izango zen Euskal Herriarekin inolako loturarik ez zuen bat horrelako grinarekin euskaraz ikasten jardutea, ezta?\nEgundokoak entzun behar izan ditut askotan: CIAkoa nintzela uste zuten batzuek Beasainen bizi nintzenean.\nGarai hartan hasi zinen lehen euskara-ingeles / ingeles-euskara hiztegia egiten. Nolatan?\nKonturatu nintzelako ez zegoela zuzenean ingelesetik euskararako eta euskaratik ingeleserako hiztegirik. “Egin zeuk” esan zidaten, eta horretan hasi nintzen. Paperean hitzak idazten hasi nintzen, gero eta gehiago eta gero eta zailagoak, eta gaur arte.\nZergatik erabaki zenuen Euskal Herrian gelditzea?\nHiztegiagatik, hasitako lana bukatu nahi nuelako. Pena ematen zidan ordura arte egindako lana zakarrontzira botatzeak, eta bukatu arte geratzea erabaki nuen. Azkenean, hemeretzi urte behar izan nituen hiztegia bukatzeko, eta ordurako banituen hemen geratzeko beste arrazoi batzuk, hemengo bikotekidea topatu bainuen.\nZergatik aukeratu zenuen Zarautz?\nIruñekoa da emaztea, baina nik ez nuen han bizi nahi. Hitzarmen bat proposatu nion: esan nion ez ginela AEBetan biziko, baina ezta Iruñean ere, Gipuzkoan bizi nahi nuela. Berak baietz, baina ez zuela herri txiki batean bizi nahi, eta ezta Donostian ere. Donostian lortu nuen lanpostua, eta bi aukera genituen handik gertu samar bizitzeko: Hondarribia eta Zarautz. Biak politak, baina Zarautz askoz euskaldunagoa. Horregatik aukeratu genuen Zarautz.\n1988an Morris Academy ingeles eskola zabaldu zenuen Zarautzen. Nolatan?\nBehartuta. Nire ametsa beti izan da hiztegigintzatik bizitzea; nirvanan nago orain. Baina diru laguntza txiki bat besterik ez nuen orduan, nire emazteak ez zuen lanik egiten etxetik kanpo, eta hiru seme-alaba genituen. Hezkuntzan sartzen saiatu nintzen, baina ez zidaten utzi, Espainiako tituluak behar nituelako, eta eskola ireki behar izan nuen, azkenean. Zarautzen ireki nuen aurrenekoa, eta, gerora, Azpeitian beste bat. Baina saldu egin nuen Azpeitikoa, gauza gehiegi nituelako, eta ez naizelako enpresaburu horietakoa; oso ameslaria naiz ni.\nIngelesa ikasteko akademiak gehiago ere izango ziren. Zer gauza berri eskaini zenuen zuk?\nIngelesa euskararen bitartez irakasten hasi nintzen ni. Garai hartan espainieraren bitartez irakasten zen beti, Azpeitian ere bai. Hango eskoletan esan zidaten nire metodoa ez zitzaiela askorik interesatzen, ikasleek espainiera ondo ez zekitenez, ingelesa ikasteak mesede egiten zielako espainiera ikasteko. Nik uste dudana da bi hizkuntza baldin badakizkizu biak erabili behar direla beste bat ikasteko, biak direla baliagarriak, zeren ingelesak, batzuetan, euskararen antz handiagoa baitu espainierarena baino.\nAurten 30 urte dira Morris Academy sortu zenuela, eta indartsu dirau eskolak. Zarauzko ikastegia handitu berri duzue, eta iaz beste bat zabaldu zenuten Hernanin.\nAlabaren kontuak dira horiek. Orain hura da Morris Academyren arduraduna; gaztea da, energiaz beteta dago, eta makina bat da. Oso ondo daki ingelesez, euskaraz eta espainieraz, teknologian aditua den bikotekidea du, amerikarra eta gerora hemen bizi nahi duena, eta ideia pila bat dauzkate biek. Oso talde ona osatzen dute bien artean.\nEskolak emateari utzi diozu aurten. Zertan pasatzen duzu eguna orain?\nNahikoa zeregin daukat orain ere. Hiztegia egiten pasatzen ditut eguneko ordurik gehienak, golfean jokatzen hasi naiz berriro, pianoa ikasten ere bai, eta gustuko dut bizikletan ibiltzea eta korrika egitea. Bidaiatzeko ere denbora gehiago izango dut orain; nire pasioa da.\nHiztegiengatik ezagutuko zaituzte askok, zureak baitira euskara-ingeles / ingeles-euskara Morris hiztegiak. Zenbat hiztegi dituzu kalean?\nMorris Student, Morris Student Plus, Morris Pocket eta Morris Magnum. Azken hori bukatu zenean, ez berritzea erabaki nuen, esku artean daukadana izango baita hurrengoa. Orain arteko handiena izango da: hitz bat euskaraz eta ingelesez nola idazten den azalduko da bertan, zer esan nahi duen, eta baita jatorrizko hizkuntzan nola idazten den ere.\nNoizko bukatzea espero duzu?\nOrain erretiroa hartuta, hiruzpalau urte barru bukatua izatea da nire asmoa. Ez dakit paperean argitaratuko dugun edo Interneten jarriko dugun. Eusko Jaurlaritzarekin hitz egin beharra daukat laguntzeko prest dagoen ala ez jakiteko, baina egin egingo dut, haren laguntzarekin edo laguntzarik gabe.\nEuskara-ingeles eta ingeles-euskara esparruan ez daude hiztegi gehiegi ere. Gutxi batzuen esku izan duzue monopolioa.\nBai, baina espainierazko hiztegiak dira nire lehiakiderik handienak: Oxford eta Collins, hain zuzen. Haietara jotzeko ohitura handia du jendeak, nahiz eta euskaldun peto-petoak izan eta 128 abizen euskaldun izan.\nPila bat. Youtuben kanal bat egin nahi nuke bidaietako bideoekin, leku bakoitzeko historia eta istorioak kontatuz, baina ikusiko dugu, oso kaotikoa bainaiz. Nire asmoen artean dago euskara-txinera hiztegia egitea ere. Diseinatuta daukat proiektu hori.\nZer da hizkuntza bat jakitea? Ondo samar, edozein gauzataz hitz egiteko moduan eta barre egiteko moduan, zortzi edo bederatzi: euskara, ingelesa, espainiera, portugesa, katalana, italiera, alemana, frantsesa eta afrikaansa. Txinera ikasten ari naiz orain.\nZenbat denboran ikasten duzu hizkuntza bat?\nNeure metodoa dut, eta hiru bat hilabetean ikas nezake hizkuntza bat; oporretan joan eta moldatzeko moduan bai, behintzat.\nZein da etorkizuneko hizkuntza?\nIngelesarekin erraz molda zaitezke munduan barrena, baina, zalantzarik gabe, txinera da etorkizuneko hizkuntza. Berrogei urte barru Txinan egongo da munduko diruaren erdia; ingelesez salduko dute haiek, baina txineraz erosiko. Hor dago txineraren boterea; han dago etorkizuna.


Emakumeek sortutako alternatibak - Consumo responsable - Zentzuz\nSistema patriarkal kapitalista ondasunak eta zerbitzuak ekoizteari ematen dio lehentasuna, oroz gainetik. Merkatua da garrantzitsuena, eta esparru horretatik kanpo dagoen guztia baztertu egiten da. Gizonen eta emakumeen arteko desberdintasunen naturalizazioan oinarrituta, eredu horrek ez du lantzat jo etxe-arloan ordaindu gabe aurrera eramaten den jarduera. Alabaina, sistema kapitalista gizarte-erreprodukzioaz arduratzen diren emakumeen lan ez-ordainduan bermatzen da.\nEmakumeek ekonomiaren, teoriaren zein harremanen alorrean eginiko ekarpenak gutxietsi egin dira. Nekazaritza asmatu zenetik, hazien zaintzaileak izan dira eta landareen ekoizpenari zein janari- eta sendabide-erabilerari buruzko antzinako jakintzak transmititu dituzte. Gaur egun, FAOren arabera, familien elikagaien % 70 emakumeek ekoizten dute garapen-bideko herrialdeetan, eta planeta osoan, % 50 produzitzen dute. Emakumeek munduko lanaren 2/3 egiten dituzte, eta gizonezkoek jasotzen dutenaren hamarren bat irabazten dute. Ekoizpen-baliabideei dagokienez, lurren % 1,8aren jabe dira, eta ia ez dute kredituak izateko aukerarik. Pertsona txiroen artean, 10etik zazpi emakumeak dira, % 70 landa-eremuan bizi da eta goseak dago (Social Watch 2008).\nBadakigu sistema kontsumista honek berebiziko ondorioak dituela gizartean zein ingurumenean, eta badakigu, halaber, emakumeek ondorio bereziak nozitzen dituztela, hala nola pobreziaren feminizazioa, gorputzaren merkantilizazioa, eta abar.\nBestelako eredu sozial, ekologiko eta ekonomiko batzuk, ekoizteko eta kontsumitzeko bestelako era batzuk, “amesten” ditugunean eta kontsumo kontziente eta arduratsua proposatzen dugunean alternatiba gisa, argi dugu eraldaketa horrek genero-zuzentasuna eduki behar duela lehentasunezko gaien artean.\nKontsumo-ohituren alorrean aldezten dugun aldaketa jokabide matxistak ugaltzen ez dituzten aukera zehatz batzuetan dago oinarrituta. Lagundu nahi dugu pertsonek era kritiko batean kontsumi dezaten eta kontsumo kontzientearen kultura berrian eraikitzen partaide aktiboak izan daitezen, kultura horrek emakume nahiz gizonen bizi-kalitatea hobetzeko bide emango baitu, bai Iparraldean, bai Hegoaldean.\nIdeia hori abiapuntu, toki eta garai guztietan tradizioz emakumeek aurrera eraman izan dituzten praktikak ikusgai bihurtu nahi ditugu. Hain zuen, balioetsi ez diren arren, kontsumo kontziente eta arduratsuko alternatibatzat aitortu behar dira: familiaren baratzea ingurumena errespetatzen duen era batean lantzea; dagokion sasoian kontserbak egitea…


Azken soa egitura zaharrari | Politika | Berria\nNoiz sortua: 2015-02-18 00:30:00\nBerriz itzuliko ez diren kontseilari eta egiturei agur erranez egin dute Kontseilu Nagusian departamenduetako hauteskundeen aitzineko azken osoko bilkura.\nKontseilu Nagusiaren bilkura bat, Pauen. Kantonamendu berrien mapa du kontseilari batek esku artean. BOB EDME\nFrantziako Iraultzaren garaian sortu zuten departamendua, eta orain desitxuratzeko arriskuan dago urteetan gizarte gaiei lotutako politikak kudeatu dituen egitura. Pirinio Atlantikoetan ere omenaldi itxura handiz egin dute Kontseilu Nagusiko azken osoko bilkura. George Labazee kontseilari nagusia eta berriro aurkeztuko ez diren bertze zenbait kontseilariri agur errateko parada izan da, hain zuzen, Pauen (Okzitania) eginiko legealdiko azken batzarra. Egiturari berari ere agur erran diote, nolabait. Hain zuzen, Notre legearen ondorioz egungo ibilmoldea aldatzeko aukera handia dago, eta ezjakintasun horretan eginen dira martxoaren 22 eta 29an departamenduetako bozak.\nAldaketen jakitun dira kontseilari izateko aurkeztu diren hautagai bikoteak, eta espero izatekoa da departamenduen eskumenen gaiak hauteskunde kanpainako eztabaidetan leku nabarmena izanen duela. Ezegonkortasun testuinguru horretan, bertzalde, 2015erako aurrekontuak bozkatu zituzten joan den astean.\nMartxoko hauteskundeetan zeren inguruan bozkatuko den hobeki ulertzeko, hona hemen, puntuz puntu, departamenduen eta zehazki Pirinio Atlantikoetako Kontseilu Nagusiaren inguruko zenbait azalpen:\nKontseilu Nagusia da departamenduko egitura garrantzitsuena; Nafarroako Parlamentua ere deitua izan da. Hemendik aitzina, ordea, departamendu kontseilu deituko dute. Gaur egun, kantonamendu bakoitzetik hautatutako kontseilari bana dago Kontseilu Nagusian, eta hemendik aitzina, berriz, kantonamendu bakoitzetik bikote bat joanen da: emakume bat eta gizon bat.\nKontseilu Nagusiak presidente bat du: Pirinio Atlantikoetakoa Labazee da gaur egun, eta presidenteordea Kotte Ezenarro. Batzorde iraunkorreko kide dira bi horiek, eta hor hartzen dituzte erabaki nagusiak. Arlo bakoitzeko gaiak, berriz, atalka sailkaturiko batzordeetan eztabaidatzen dituzte. Sei batzorde nagusi daude: administrazio orokorra eta finantzak, gizarte gaiak, garapen ekonomikoa, hezkuntza —kultura eta kirola ere barne hartzen ditu—, lurralde antolaketa eta lankidetza politika.\nBiarno eta Iparraldea\nPirinio Atlantikoetako departamenduan Biarno eta Ipar Euskal Herria sartzen dira. Paue da hiriburua, eta bertan dago, era berean, Kontseilu Nagusiaren egoitza garrantzitsuena. Baionan ere badago ordezkaritza bat.\nBiztanle kopuru handiagoa izanik, Biarnok beti izan du Ipar Euskal Herriak baino botere handiagoa Kontseilu Nagusian. Kantonamendu gehiago ditu, eta, beraz, kontseilari gehiago ere bai. Horrek desoreka dakar Euskal Herriari buruzko gaien inguruan, adibidez. Ipar Euskal Herriak, gainera, ez du oraingoz ezagupen instituzional ofizialik.\nFrantziako Asanblea Nazionalean egunotan eztabaidatzen ari diren Notre legeak departamenduen zenbait eskumen alda ditzake bereziki. Hain zuzen, haienak ziren ardura ugari eskualdeei pasatu nahi dizkie gobernuak. Orain arte, nolanahi ere, gizarte gaiak kudeatu ditu departamenduak batik bat, eta horietako batzuei eutsiko die. Aurrekontuaren zati nagusia —funtzionamendu gastuen %55—, konparazio baterako, horretan baliatzen dute: aurten, 305 milioi euro. Horien barnean sartuko dira haur, zahar eta behar bereziak dituzten pertsonentzako laguntzak, zein RSA gutxieneko errenta —diru sartzerik ez dutenei ematen zaien laguntza—. Gastu sozialak gora egin du azken urteotan, gainera. Izan ere, alde batetik, Pirinio Atlantikoetako populazioa zahartzen ari da: 2002an 6.250 zaharrek hunkitzen zuten haientzat egokitutako laguntza, eta, gaur egun, berriz, 13.350ek. RSA jasotzen dutenak ere gehitu dira: duela lau urte baino 2.000 lagun gehiagori ematen diete —guzira 13.638 laguni—. Gastu horren inguruan kexu agertu izan da Kontseilu Nagusia estatuarekin. Izan ere, estatuak departamenduari emandako diru kopuru orokorra gutxitu egin da —iaz baino 20 milioi euro gutxiago daude aurtengo aurrekontuan, adibidez—. Departamenduak biztanleei derrigorrez eman beharreko diru laguntzek, ordea, gora egin dute. Horrek bertze zenbait alorretan inbertsioak egitea zailtzen dio Kontseilu Nagusiari.\nDepartamenduak gizarte laguntzen eskumenari eutsiko diola aski gauza segurra da. Bertzelako kudeaketa ardurak, ordea, eskualdeari pasatzea gerta liteke. Gaur egungo aurrekontuan, ordea, badute indarra. Garraioak adibidez, garrantzia du, eta, horien artean, eskolakoak. Aurten, adibidez, 39,5 milioi euro emango ditu Kontseilu Nagusiak eskola garraiorako. Azken hori doakoa da ikasle guzientzat: 28.000 ikaslek baliatzen dute Pirinio Atlantikoetan, orotara. Departamenduko garraio publikoa garatzen jarraituko dute, halaber. Baiona eta Hendaia arteko autobus zerbitzua, adibidez, Iruneraino (Gipuzkoa) luzatu dute.\n10 eta 14 urte bitarteko ikasleak biltzen dituzten kolegioen kudeaketa, bertzalde, departamenduen ardura da, oraingoz bederen. Ikastetxe zenbaiten eraikinak berritu eta horiek indartuz jarraituko dutela adierazi dute. Artean da Baionako Albert Camus kolegioa.\nBertzalde, errepideak eta horietan egin beharreko lanak kudeatzen ditu Kontseilu Nagusiak —uztail hasieran izandako uholdeen kalteak konpontzeko 11 milioi euro jarriko dituzte, adibidez—. Lurralde garapenerako zein garapen ekonomikorako laguntzak ere ematen ditu departamenduak, adibidez, enpresei. Etxebizitza sozialetarako aurrekontua handitu eginen du aurten: 9,8 milioi eurotik 12,4 milioi eurora igaroko da. Horrekin etxebizitza berriak sortzeko zein daudenak berritzeko asmoa dute, eta horien beharrean direnei laguntza emateko.\nKulturak eta kirolak izanen dute gasturik apalenetarikoa, ohi bezala. Kulturarako funtzionamendu gastua, adibidez, 7 milioi eurokoa izanen da aurten. Horren barnean sartzen da hizkuntzei dagokiena ere.


Paridae - Wikipedia, entziklopedia askea.\n5-10 genero, ikusi testua.\nHazia eta Intsektua\nParidoak (Paridae) Passeriformes ordenako hegazti-familia handi bat dira. Ipar hemisferioan eta Afrikan bizi dira. Espezie gehienak Parus generoan sailkatu izan dira. Kaskabeltzak eta amilotxak, adibidez, paridoak dira.\nHegazti txikiak dira, 10-22 zentimetroko luzerakoak, eta pisua 5 g eta 49 g bitartean dago. Dimorfismo sexual txikia dute. Haziak eta intsektuak jaten dituzte. Espezie asko gizakia bizi den inguruneetan bizi dira arazorik gabe. Txori kantariak dira espezie asko, eta era askotako deiak eta kantuak dituzte.\nOso aktiboak dira, zaratatsuak eta taldekoiak. Erraz moldatzen dira ingurune berrietara, eta, korbidoen (beleak eta) eta Psittaciformes (loroak eta) ordenako hegaztien ondoren, txoririk argienetakoak dira.\nParus major espeziearen kantua\nBNF: 165186924 (data)\nPaleobiology Database: 99146


Hans Adolf Krebs - Wikipedia, entziklopedia askea.\nSir Hans Adolf Krebs (Hildesheim, Alemania, 1900eko abuztuaren 25a - Oxford, Ingalaterra, 1981eko azaroaren 22a) biokimikaria izan zen, azido zitrikoaren zikloa (Krebsen zikloa) aurkitzeagatik Nobel sariduna eta zaldun izendatua izan zena.\nHildesheim, 1900eko abuztuaren 25a\nErresuma Batua (1939 -\nOxford, 1981eko azaroaren 22a (81 urte)\n(1918ko abendua - 1919)\n(1919 - 1923)\n(1919, 1923ko abendua -\n(1923ko abendua - 1925)\nbiokimikaria, medikua, unibertsitateko irakaslea, katedraduna, Whitley Professor of Biochemistry (en) eta fisiologoa\nKaiser Wilhelm Society (en) 1930)\nFriburgoko Unibertsitatea (1931ko apirila - 1933ko uztailaren 1a)\nCambridgeko Unibertsitatea (1933ko uztaila - 1935)\nSheffieldeko Unibertsitatea (1935eko urriaren 1a - 1954)\nOxfordeko Unibertsitatea (1954 -\nMedikuntzako Nobel Saria (1953)\nCopley Domina (1961)\nArteetan eta Zientziatan Merituaren Ordena (1972)\nErrege Domina (1954)\nOtto Warburg Medal (1969)\nJerusalemgo Unibertsitate Juduko honoris causa doktoregoa (1960)\nhonorary citizenship of Hildesheim (1966)\nCroonian Lecture (1963)\nhonorary doctor of the University of Valencia (1975)\nSociedad Española de Bioquímica y Biologia Molecular (en)\nHildesheimen jaio zen 1900ean. George Krebs otorrinolaringologoaren semea zen. Ikasketak herrian bertan hasi zituen eta ondoren medikuntza ikasi zuen Göttingen, Friburgo eta Hanburgoko unibertsitateetan (1918-1925) eta ondoren kimika ikasi zuen urtebetez Berlinen. 1930an Kaiser Wilhelm Institutuan Otto Warburgen laguntzailea izan zen.\n1932an Alemaniako armadan sartu zen baina urte betera berriro medikuntzara itzuli zen eta urearen zikloa aurkitu zuen Friburgoko unibertsitatean. Judua zenez 1933an Alemania Nazitik ihes egin behar izan zuen eta Cambridgeko Unibertsitatean sartzeko gonbidapena jaso zuen. 1937an azido zitrikoaren zikloa deskribatu zuen, gerora bere izena eramango zuena.\n1945ean Sheffieldeko unibertsitatean biokimika irakasle hasi zen eta 1954ean Oxfordeko Unibertsitatera joan zen eta bertan aritu zen erretiratu zen arte. 1957an eman zioten azido zitrikoaren aurkikuntzarengatiko Nobel Saria eta 1958 zaldun (Sir) izendatu zuten. Oxforden bertan hil zen 1981ean.\nWikimedia Commonsen badira fitxategi gehiago, gai hau dutenak: Hans Adolf Krebs\nMultimedia: Hans Adolf Krebs\nAzken aldaketa 30 iraila 2021(e)an, 19:07(e)tan\nOrriaren azken aldaketa: 30 iraila 2021, 19:07.


Brenat - Wikipedia, entziklopedia askea.\nBrenat Okzitaniako udalerri bat da. Administratiboki Frantziako Puy-de-Dôme departamenduan dago, Auvernia-Rodano-Alpeak eskualdean. 2013an 544 biztanle zituen.\n45° 33′ 07″ N, 3° 18′ 33″ E / 45.5519°N,3.3092°E / 45.5519; 3.3092Koordenatuak: 45° 33′ 07″ N, 3° 18′ 33″ E / 45.5519°N,3.3092°E / 45.5519; 3.3092\nAulhat-Saint-Privat, Aulhat-Flat, Orbeil, Parentignat, Sauxillanges eta Varennes-sur-Usson\n303 (%48.4) 319 (%51)\n2007an Brenat udalerrian erroldatutako biztanleak 544 ziren. Familiak 216 ziren, horien artean 32 pertsona bakarrekoak ziren (16 bakarrik bizi ziren gizonak eta 16 bakarrik bizi ziren emakumeak), 96 seme-alabarik gabeko familiak ziren, 72 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 257 etxebizitza zeuden, 218 familiaren etxebizitza nagusia ziren, 28 bigarren erresidentzia ziren eta 11 hutsik zeuden. 251 etxeak ziren eta 2 apartamentuak ziren. 218 etxebizitza nagusietatik 199 bere jabearen bizilekua ziren, 15 alokairuan okupaturik zeuden eta 4 doan lagata zeuden; 3 etxek gela bat zuten, 11 etxek bi zituzten, 25 etxek hiru zituzten, 80 etxek lau zituzten eta 99 etxek bost zituzten. 175 etxek euren parking plaza propioa zuten azpian. 81 etxetan ibilgailu bat zegoen eta 124 etxetan bat baino gehiago zituzten.\nBrenat udalerriko biztanleria-piramidea 2009an .\n2007an lan egiteko adina zuten pertsonak 369 ziren, horien artean 274 aktiboak ziren eta 95 inaktiboak ziren. 274 pertsona aktiboetatik 250 lanean zeuden (129 gizon eta 121 emakume) eta 24 langabezian zeuden (10 gizon eta 14 emakume). 95 pertsona inaktiboetatik 49 erretiraturik zeuden, 19 ikasten zeuden eta 27 "bestelako inaktibo" gisa sailkaturik zeuden.\n2009an Brenat udalerrian 232 unitate fiskal zeuden, 600 pertsonek osaturik. Pertsona bakoitzeko diru-sarrera fiskalaren mediana urteko 19.769 euro zen.\n2007an zeuden 12 komertzioetatik, 5 eraikuntza enpresak ziren, 2 ibilgailuen saltze eta konpontze enpresak ziren, 1 garraio enpresa zen, 1 ostalaritza eta jatetxe enpresa zen, 1 zerbitzu enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 7 zerbitzu publikoetatik, 1 igeltseroa zen, 1 margolaria, 1 zurgina, 2 iturginak, 1 ile apaindegia eta 1 jatetxe.\n2000. urtean Brenat udalerrian 19 nekazaritza-ustiategi zeuden, 462 hektarea erabiltzen.\nAulhat-Saint-Privat (2,3 km)\nVarennes-sur-Usson (2,4 km)\nOrbeil (2,5 km)\nParentignat (2,6 km)\nUsson (3,5 km)\nAzken aldaketa 15 otsaila 2021(e)an, 19:39(e)tan\nOrriaren azken aldaketa: 15 otsaila 2021, 19:39.


Aitor Arregiren “La trinchera infinita” filma Donostiako Zinemaldian lehiatuko da — Oñatiko udala\nAitor Arregiren “La trinchera infinita” filma Donostiako Zinemaldian lehiatuko da\nZinemaldiaren sail garrantzitsuenetan ikusiko diren Espainian ekoitzitako hamabost lanak aurkeztu dira\nLoreak eta Handia filmen taldea Zinemaldiko Sail Ofizialean lehiatuko da berriro La trinchera infinita lan berriarekin. Muntaia amaitu berritan Aitor Arregi, Jon Garaño eta Jose Mari Goenaga zuzendariak Zinamalditik zein berri jasoko zain zeudela aurreratu genuen pasa den astean, justu La trinchera infinita filmaren kartela aurkeztu eta estreinaldia urriaren 31n izango zela iragarri zutenean. Berria goizean iritsi da eta irailaren 20tik 28ra bitartean egingo den Zinemaldiaren 67. edizioan izango dira Urrezko maskorra eskuratzeko lehian.\nSail Ofizialean eta lehiaketan aurkeztuko dira baita ere Belen Funes kataluniarraren lehen film luzea, La hija de un ladrón, eta Alejandro Amenabarrek zuzendu eta Miguel Unamuno idazlea gorpuztuz Karra Elejalderen partaidetza duen Mientras dure la guerra filma. Hau ere, 36ko estatu kolpe faxista oinarri duen istorioa.\nLa trinchera infinitak 1939an bere etxean ezkutatu zen eta 33 urtez gordeta egon zen Higinio Blanco pertsonaiaren istorioa kontatzen du, fikziozko istorioa. Filmak beldurraren inguruko alegoria egiten du eta itxialdi fisikoaren bidez, itxialdi psikologikoaz jarduten du, egileek adierazi dutenez. Filma Andaluzian eta Euskal Herrian errodatu zuten iaz, gaztelaniaz, eta aktore nagusiak Antonio de la Torre eta Belén Cuesta dira. Gidoia Luiso Berdejo eta Jose Mari Goenagak idatzi zuten eta Goenagak berak, Aitor Arregik eta Jon Garañok zuzendu dute.\nZinemaldiko hautagaitzaren aurkezpena gaur


Artikulu hau lexikografiari buruzkoa da; beste esanahietarako, ikus «Kalko (argipena)». Lexikografian, kalkoa beste hizkuntza batetik zuzenean mailegaturiko hitza edo esamoldea da kalko esaten zaie. Latinezko "verbum pro verbo" esamoldea ere erabili izan da horiek izendatzeko. Estilo-liburuetan eta itzulpengintzako eskuliburuetan, kalko okerrrak definitu eta sailkatu ohi dira, horien inguruan eztabaida izaten bada ere. Hasieran bitxitzat hartutako kalko batzuk, denbora aurrera joan ahala eta arrakasta izanez gero, hizkuntzan normalizatutzat har daitezke.\nArtikulu hau lexikografiari buruzkoa da; beste esanahietarako, ikus «Kalko (argipena)». Lexikografian, kalkoa beste hizkuntza batetik zuzenean mailegaturiko hitza edo esamoldea da kalko esaten zaie. Latinezko "verbum pro verbo" esamoldea ere erabili izan da horiek izendatzeko. Estilo-liburuetan eta itzulpengintzako eskuliburuetan, kalko okerrrak definitu eta sailkatu ohi dira, horien inguruan eztabaida izaten bada ere. Hasieran bitxitzat hartutako kalko batzuk, denbora aurrera joan ahala eta arrakasta izanez gero, hizkuntzan normalizatutzat har daitezke. Bi hizkuntza harreman estuan daudenean, biak batera hainbat hiztunen ahotan, bien arteko interferentziak gerta daitezke. Hizkuntza baten berezko moldeetan nahasmenak sor daitezke, beste hizkuntzak eraginik. Elebidun batzuek bi kodeak ez dituzte guztiz bereizten eta kode batetik bestera pasatzean, moldeen kopia traketsak egitearen arriskua egoten da. Hiztun elebidunei gerta dakieke erabiltzen dituzten bi hizkuntzen arteko desoreka. Bi hizkuntzen ezagutzaren, erabilpenaren, prestigioaren oreka edo desoreka azalduko ditu hizkuntzen arteko kalkoen norabidea. (eu)\nArtikulu hau lexikografiari buruzkoa da; beste esanahietarako, ikus «Kalko (argipena)». Lexikografian, kalkoa beste hizkuntza batetik zuzenean mailegaturiko hitza edo esamoldea da kalko esaten zaie. Latinezko "verbum pro verbo" esamoldea ere erabili izan da horiek izendatzeko. Estilo-liburuetan eta itzulpengintzako eskuliburuetan, kalko okerrrak definitu eta sailkatu ohi dira, horien inguruan eztabaida izaten bada ere. Hasieran bitxitzat hartutako kalko batzuk, denbora aurrera joan ahala eta arrakasta izanez gero, hizkuntzan normalizatutzat har daitezke. (eu)


Kontzientzia-askatasuna - Wikipedia, entziklopedia askea.\n1 Kontzientzia askatasunerako eskubidea\n3 Kontzientzia askatasunaren ibilbidea historian zehar eta erlijioarekin duen harremana\n4 Kontzientzia askatasunaren iturri juridikoak\n4.1 Espainiako Konstituzioa:\n4.2 Iturri eratorriak\n4.2.1 Lege arruntak eta organikoak\n4.2.2 Oinarrizko araudia\n4.2.3 Legedi autonomikoa eta tokikoa\n4.2.4 Konfesioen eskubideak\n4.3 Europar Batasuneko eskubideak\n4.3.1 Europar Batasunaren funtzionamenduari buruzko hitzarmena\n5 Kontzientzia eragozpena\n6 Kontzientzia eragozpena Espainiako ordenamenduan\nKontzientzia askatasunerako eskubidea[aldatu | aldatu iturburu kodea]\nKonstituzioak ez du kontzientzia askatasuna jasotzen oinarrizko eskubideen artean, baina Espainiako estatuko ordenamenduaren arabera oinarrizko eskubidetzat hartu behar dugu: pertsona batek dituen uste sendoak biltzen ditu.\nEra berean, ezberdindu behar ditugu kontzientzia askatasunerako eskubidea eta kontzientzia eragozpena. Kontzientzia eragozpena dagoela esango dugu, pertsona baten barne usteen eta estatuko legeen arteko gatazka dagoenean. Pertsona horrek estatuko legedia jarraitzen badu, bere barne usteen kontra egingo du eta horrek zigor espirituala ekarriko dio. Beraz, esan daiteke kontzientzia eragozpena alegatuko duela pertsona batek bere barne usteei jarraitzen dienean eta albo batera uzten duenean estatuko arauren bat.\nSubjektuak[aldatu | aldatu iturburu kodea]\nPertsona fisikoak: pertsona guztiek daukaten eskubidea da kontzientzia askatasuna. Berdin du pertsona horren nazionalitatea zein den edo beraren egoera juridikoa, pertsona izateagatik daukan eskubide batez ari gara hitz egiten. Eskubide honen egikaritza modulatzen joan da; izan ere, eskubidearen egikaritzan zailtasunak aurkitu ditzakegu, baina orokorrean esan daiteke eskubide honen muga dela debekatuta dauden gauzak ez egitea. Kontzientzia askatasunerako eskubidea, gizabanakoentzat zuzenduta egoteaz gain, komunitateei ere aitortzen zaie (gizabanakoek osatutako taldeei, alegia). Beraz, esan daiteke bi alderdi dituela: indibiduala eta kolektiboa. Alderdi indibidualaren eta kolektiboaren arteko tentsio egoeraren bat sortzen denean, kontuan izan behar dugu beti norbanakoaren eskubideak gailenduko direla taldearen eskubideen gainetik.\nPertsona juridikoak: pertsona juridikoek ere (hau da, hainbat pertsonak helburu zehatz bat lortzeko osatzen duten elkarteek) kontzientzia askatasunerako eskubidea dute. Zuzenbideak duen xedeetariko bat kontzientziaren eta ordenamenduaren arteko kontraesanak gutxitzea da; horrela, norbanakoei askatasun eremu handiena bermatu ahalko zaie, betiere gainontzekoen eskubide eta askatasunen egikaritzarekin bateragarria bada.\nKontzientzia askatasunaren ibilbidea historian zehar eta erlijioarekin duen harremana[aldatu | aldatu iturburu kodea]\nHistorikoki, kontzientzia askatasuna eta erlijioa batera joan dira; izan ere, erlijioak herritarrei moral erlijiosoa inposatu die eta inposizio hori gizabanako batek dituen barne usteekin erabat lotuta dago. Honako eredu hauek bereiz daitezke:\nEstatu monistak: ideologia bakarreko estatuak dira eta horrek esan nahi du estatuarena ez den beste edozein ideologia baztertu egiten dela. Gailentzen den ideologia hau herritar guztiei inposatzen zaie eta beste ideologiak modu txarrean baloratzen ditu estatuak.\nEstatu pluralistak: estatu mota hauetan ez dago ideologia ofizial baztertzailerik. Estatu hauetan eremu publiko eta pribatua bereizten dira; hots, arlo sekularra eta erlijiosoa. Elkarte-eskubidea herritarren oinarrizko eskubidea da eta ez da eskatzen talde hauen helburua bat etortzea Estatuaren helburuekin. Estatu mota hauetan ezarriko den muga bakarra ordenamendu juridikoa errespetatzea izango da.\nKontzientzia askatasunaren iturri juridikoak[aldatu | aldatu iturburu kodea]\nEspainiako Konstituzioa:[aldatu | aldatu iturburu kodea]\nKonstituzioa ordenamendu juridiko baten arau gorena da eta horregatik, hain zuzen ere, subsistemek ezin dute beraren aurka egin, ezta kontzientzia askatasunerako eskubideak ere. 1978ko Konstituziotik honako artikulu hauek aipatu behar ditugu kontzientzia askatasunari buruz hitz egiten denean:\n« Espainia zuzenbide-estatu sozial eta demokratiko gisa eratzen da, bere ordenamendu juridikoaren balio gorentzat hartzen dituelarik askatasuna, justizia, berdintasuna eta pluralismo politikoa”. Artikulu honetatik kontzientzia askatasunarekin zerikusi zuzena duten printzipioak honako hauek dira: zuzenbidezko estatu sozial eta demokratikoa dela. »\n« Botere publikoen egitekoa da bideak jartzea norbanakoen nahiz taldeen askatasuna eta berdintasuna bene-benetakoak izan daitezen; askatasun eta berdintasun xede hori galarazten edo osotara garatzea zailtzen duten oztopoak kentzea, eta herritar guztiei aukera egokia ematea bizitza politiko, ekonomiko, kultural eta sozialean parte hartzeko »\n« Espainiarrak berdinak dira legearen aurrean; debeku da, bada, inolako diskriminaziorik egitea jaiotza, arraza, sexua, erlijioa, pentsamoldea edo beste edozein tasun edo inguruabar pertsonal edo sozial dela eta »\n« 1. Bermatzen da gizabanakoen eta komunitateen ideologia-, erlijio- eta kultu-askatasuna; muga bakarra, haien agerbideetan, legez babestutako ordena publikoa gordetzeak eskatzen duena izango da. 2. Inor ezin behartuko da bere ideologiari, erlijioari edo sinesmenei buruz deklaratzera. 3. Estatuak ez du bere egingo ezein erlijio. Botere publikoek kontuan hartuko dituzte Espainiako gizartearen erlijio-sinesmenak, eta araberako lankidetza-harremanak izango dituzte Eliza Katolikoarekin eta gainerako erlijioekin »\nIturri eratorriak[aldatu | aldatu iturburu kodea]\nLege arruntak eta organikoak[aldatu | aldatu iturburu kodea]\nLege hauen arteko ezberdintasun nagusia da haien onarpenerako behar den zenbatekoa; izan ere, lege arruntak gehiengo sinplez onartzen dira, eta organikoak, aldiz, gehiengo absolutuz.\nKonstituzioko 81. artikuluak aurreikusten du oinarrizko eskubideren batekin zerikusia duten gaiak lege organiko bidez arautu behar direla. Horiek horrela, kontzientzia askatasunerako eskubidea lege organiko baten bitartez arautu behar da.\nOinarrizko araudia[aldatu | aldatu iturburu kodea]\nGai zehatz batzuk erregulatzeko eskumena estatuarena bada ere, Konstituzioak ahalbidetzen du gai hauen garapena autonomia erkidegoena izatea. Horren xedea da baldintza komun batzuk ezartzea estatu mailan, baina autonomia erkidego bakoitzean berezitasunak ezartzea ahalbidetzea, betiere estatu mailan ezarritako mugak gainditu gabe.\nLegedi autonomikoa eta tokikoa[aldatu | aldatu iturburu kodea]\nGorago esan dugun bezala, estatuak baditu gai zehatz batzuk arautzeko ahalmen esklusiboa, zehazkiago Konstituzioak 149.1. artikuluan aurreikusten dituenak. Gainontzeko gai guztiak esklusibotasunez arautzeko ahalmena autonomia erkidegoei dagokie baldin eta 148.1 artikuluko gaiez ari bagara.\nEsandakoa kontuan hartuta, autonomia erkidegoei honako gai hauek arautzeko eskumena aitortzen zaie kontzientzia askatasunari dagokionez:\na)Esklusiboak: autonomia erkidego horrentzat interesa eduki ditzaketen museo, biblioteka eta musika kontserbatorioak.\nb)Garatzekoak: hezkuntza, kultura, prentsa, irrati, telebista, osasuna, gizarte segurantza eta asistentzia soziala.\nc)Gainontzeko gaiek soilik exekuziorako aukera dute, ez garapenerako.\nAskotan gertatzen da tokiko legedia bigarren maila batean uzten dela arlo juridikoan, hainbesteko garrantzirik ez duela pentsatzen delako; baina kontzientzia askatasunari dagokionez garrantzi itzela du. Honen adibide garbia da udaletxeek, ordenantzen bitartez zehaztu dezaketela, besteak beste, gurtzeko leku baten irekiera (abd. mezkita baten irekiera onartu).\nKonfesioen eskubideak[aldatu | aldatu iturburu kodea]\nKonstituzioko 16.3. artikuluan xedatzen da estatuak ez duela bere egingo ezein erlijio, baina botere publikoek kontuan hartuko dituzte Espainiako gizartearen erlijio-sinismenak, eta araberako lankidetza harremanak izango dituzte Eliza Katolikoarekin eta gainerako erlijioekin. Honen guztiaren ondorio dira bi hitzarmen: alde batetik 1979koa Eliza Katolikoarekin sinatutakoa, eta bestetik, 1992. urtean eliza protestantearekin, judutarrekin eta islamiarrekin sinatutakoa.\nEuropar Batasuneko eskubideak[aldatu | aldatu iturburu kodea]\nIturrien atala amaitzeko, Europako legediari begiratu behar diogu. Honako hitzarmen hauek kontuan izan behar dira kontzientzia askatasunari begira:\na) Lisboako Hitzarmena. Hitzarmen honek bere bigarren artikuluan xedatzen du Europar Batasunak dituen helburuen artean kokatzen direla askatasuna, tolerantzia, aniztasuna eta berdintasuna.\nb) Oinarrizko Eskubideen Gutuna. Hitzarmen honetatik bi artikulu kontuan izan behar dira: 10 (pentsamendu-,kontzientzia- eta erlijio askatasuna izateko eskubideari buruzkoa) eta 52.3 (eskubideen eta printzipioen irispidea eta interpretazioari buruzkoa).\n« 1. Pertsona orok du pentsamendu-askatasuna, kontzientzia-askatasuna eta erlijio askatasuna izateko eskubidea. Eskubide horrek norbere erlijioa edo sinesteak aldatzeko eskubidea dakar, baita bakoitzak, bakarka nahiz taldean, publikoan nahiz pribatuan, kultuaren bidez, irakaskuntzaren bidez, jarduerez eta erritoak betez, bere erlijioa edo sinesteak azaltzeko ere.\n« Gutun honetan jasotako eskubideek, Giza Eskubideak eta Oinarrizko Askatasunak Babesteko Europako Hitzarmenean bermatutakoak diren heinean, hitzarmen horrek emandako izaera eta irispidea izango dituzte. Xedapen hori ez da eragozpen Batasunaren Zuzenbideak babes handiagoa eman ahal izateko »\nEuropar Batasunaren funtzionamenduari buruzko hitzarmena[aldatu | aldatu iturburu kodea]\nHitzarmen honetatik kontzientzia askatasunarekin zerikusia duen artikulua 17. artikulua da, baina artikulu honen interpretazioa egiterakoan kontuan izan behar dugu Europar Batasuneko Hitzarmeneko 11.2. artikulua, zeinak esaten digun instituzioek modu ohiko eta gardenean jarri behar direla harremanetan gizarte zibilarekin eta ordezkari gehien dituzten elkarteekin.\n« 1. Batasunak errespetatu egingo du, eta ez du baldintzapean jarriko, estatu kideek, bakoitzak bere barne-zuzenbidearen arabera, elizei eta erlijio-elkarte edo -komunitateei aitortzen dieten estatutua.\n2. Era berean, Batasunak errespetatu egingo du estatu kideek, barne-zuzenbidearen arabera, erakunde filosofikoei eta konfesionalak ez diren erakundeei aitortutako estatutua.\n3. Beren nortasuna eta berariazko ekarpenak aitortuta, Batasunak eliza eta erakunde horiekin elkarrizketa irekia eta gardena izango du aldiro-aldiro\nKontzientzia eragozpena[aldatu | aldatu iturburu kodea]\nEsan bezala, kontzientzia askatasuna oinarrizko eskubide garrantzitsuenetariko bat da, ordenamendu juridikoa osatzen dutenen artean (bizitzarako, osotasun fisiko eta moralerako eskubideen ondoren). Izan ere, nahi dugun modukoak izateko eta nahi dugun moduan jarduteko eskubideak dakartza.\nZuzenbidearen helburuetariko bat da kontzientziaren eta ordenamendu juridikoaren artean sor daitezkeen kontraesanak ekiditea, gizabanakoei askatasun handiena bermatzeko eta norberak bere uste sendoen arabera jokatzeko. Hala ere, hau burutzea posiblea izango da, beste eskubide eta askatasunen egikaritzea errespetatuz gero.\nBehin jakinda zer den kontzientzia askatasuna, kontzientzia eragozpena agertzen zaigu. Kontzientzia eragozpena gizabanako baten uste sendoen kontra doan legearen aurrean hartzen den jarrera dela esan dezakegu. Jarrera horrekin ez da araua beteko. Ezbetetzea betebehar moralaren eta juridikoaren arteko kontraesanean oinarritzen da. Eragozpena hainbat motatako usteetan oinarritu daiteke, hala nola: filosofikoak, erlijiosoak, moralak, politikoak edo humanitarioak.\nKontzientzia askatasunak gure uste sendoen arabera jarduteko eskubidea barnebiltzen duen heinean, batzuetan kontraesanak sor daitezke. Dakigun bezala, ordenamendu juridikoan hainbat arau jasotzen dira. Arau horiek debekuak edo betebeharrak ezartzen dituzte, zeinak derrigorrezkoak diren gizartearentzat. Askotan, arau juridiko hauek gizabanakoen uste sendoen aurka joan daitezke. Horiek horrela, hor agertzen zaigu arau juridikoaren eta kontzientzia arauaren arteko gatazka. Halaber, arauak derrigorrezkotzat hartzen duena gizabanakoaren kontzientzian debekatuta egon daiteke, gizabanakoaren uste sendoen kontra doalako. Egoera honen aurrean gizabanakoak aukera desberdinak ditu eta hartzen duen aukeraren arabera kontzientzia eragozpena egikaritu duela esango dugu edo ez.\nAlde batetik, secundum legem deritzogun kontzientzia eragozpena dugu. Secundum legem eragozpena gertatzen denean ez da gertatuko kontzientzia eragozpena zentzu hertsian, baina bai, ordea zentzu zabalean. Askotan, betebeharra edo debekua ezartzen duen arau juridikoak alternatibak edo salbuespenak aurreikus ditzake. Aukera horiek aurreikusten dira arau juridikoaren eta kontzientziaren arteko gatazka frogatzen den kasurako. Esan bezala, alternatibak edo salbuespenak aurreikus daitezke, baina salbuespenei dagokienez, espresuki edo zeharka ezar daitezke. Kasu honetan, arau juridikoak gure kontzientzia-askatasuna legezkotasunaren barruan egikaritzeko aukera aitortzen digu, eta, azaldu dugunez, ez legoke kontzientzia eragozpenik zentzu hertsian.\nBestetik, contra legem kontzientzia eragozpena dugu. Azken hori bi egoeratan gertatuko da, legeak alternatibarik edo salbuespenik aurreikusten ez duenean edo, aukerak izanda ere, hauek gure uste sendoak babesteko nahiko ez direnean. Kasu horretan gizabanakoak bi aukera izango ditu:\nBetebeharra edo debekua ezartzen duen arau juridikoa betetzea, bere kontzientziaren kontra doan arren.\nBetebeharra edo debekua ezartzen duen arau juridikoa ez betetzea, bere uste sendoak babestuz.\nBerebat, gizabanakoak arau juridikoa ez betetzean bere kontzientziari lehentasuna emanda, kontzientzia eragozpena gertatuko da zentzu hertsian, contra legem deritzoguna.\nKontzientzia eragozpena Espainiako ordenamenduan[aldatu | aldatu iturburu kodea]\nKontzientzia eragozpena Espainiako Konstituzioaren 30. artikuluan jasotzen da, betebehar militarrekin batera, Konstituzioko bigarren sailean, herritarren eskubide eta betebeharretan.\n« 1. Espainiarrek Espainia defendatzeko eskubidea eta betebeharra dute.\n2. Legeak finkatuko ditu espainiarren betebehar militarrak eta, behar beste bermeekin, kontzientzia eragozpena eta nahitaezko soldadutzatik libre geratzeko gainerako arrazoiak arautuko ditu eta, hori erabakiz gero, ordezko gizarte-zerbitzua ezar lezake.\n3. Zerbitzu zibil bat ezarri ahal izango du interes orokorren helburuak lortu ahal izateko.\n4. Hiritargoaren betebeharrak legearen bidez erregula daitezke, bai arrisku larrian, bai katastrofe edo lazeria publikoan.\nKonstituzioaren 30.2 artikuluan agertzen zaigu kontzientzia eragozpena. Beraz, indarkeriaren kontra zegoen edozein arrazoi erlijioso, ideologiko, etiko, moral edo filosofikorengatik, zentzu zabal batean ulertuta, soldaduzka ez egiteko aukera aurreikusten da. Hala ere, soldaduzka ez egitea aukeratuz gero, beste aukera bat ezartzen zen: gizarte-zerbitzua egitea. Konstituzio Auzitegiak 160/1987 urriaren 27ko epaian eta 161/1987 urriaren 27ko epaian, konstituziozkotzat hartu zuen erabaki hori. Kontzientzia eragozpena soldadutzaren salbuespen bat zela adierazi zuen eta zentzu horretan baliozkoa zela beste prestazio bat eskatzea.\nGaur egun, ez dago betebehar militarra ez egiteko kontzientzia eragozpena; izan ere, 2001eko abenduaren 31tik aurrera Espainian armada profesionala baino ez dago. Ondorioz, Gobernuak soldadutza eta ordezko gizarte-prestazioa ezabatu zituen.\nHalaber, Konstituzio Auzitegiaren jurisprudentziak adierazi duenez, Espainiako ordenamendu juridikoan ez dago kontzientzia eragozpenerako eskubidearen airtorpen orokorrik, baizik eta kasu zehatzetan bakarrik.\n↑ «Constitución Española, 1978» Noticias Jurídicas . Noiz kontsultatua: 2018-11-26.\n↑ «Sistema HJ - Resolución: SENTENCIA 160/1987» hj.tribunalconstitucional.es . Noiz kontsultatua: 2018-12-10.\n↑ «Sistema HJ - Resolución: SENTENCIA 161/1987» hj.tribunalconstitucional.es . Noiz kontsultatua: 2018-12-10.\nALONSO GARCÍA, RICADARDO, Sistema jurídico de la Unión Europea, 3º ed., ed. THOMSON-REUTERS, Pamplona 2012, 376. or.\nALONSO GARCÍA, RICARDO, Sistema jurídico de la Unión Europea, 396, 397. or.\nBLAS JESÚS MUÑOZ PRIEGO, La objeción de conciencia, 2. or.\nOrriaren azken aldaketa: 14 abendua 2019, 17:54.


Uneko dokumentuan testua edo formatua bilatzen du edo ordezten du.\nAukeratu Editatu - Bilatu eta ordeztu.\nIdatzi bilatu nahi duzun testua edo hautatu aurreko bilaketa bat zerrendatik.\nBilaketa-aukerak Bilatu kutxan eta Beste aukera batzuk arean zerrendatzen dira.\nBilatu koadroan emandako karaktere zehatzarekin egiten du bat, maiuskulak edo minuskulak erabilita egon daitezkeen beste batzuei kasu egin gabe.\nDesgaitu aukera hau maiuskulen/minuskulen kasu guztiak kontuan hartzeko. Adibidez, "a" sartzen bada Bilatu koadroan, bai "a" bai "A" kateekin egingo du bat.\nKontuan izan zenbait karakterek bat etortze anitz izan dezaketela Maiuskula/minuskula desgaituta dagoenean. Adibidez, "s" katea bat dator "s", "S" eta "ß" (alemanieran erabiltzen den S zorrotza) karaktereekin.\nZenbakiei formatua emateko karaktereak sartzen ditu bilaketan.\nGelaxka osoak Hiz osoak soilik\nBilaketa-testuaren berdin-berdinak diren hitz osoak edo gelaxkak bilatzen ditu.\nUneko fitxategiko orri guztietan bilatzen du.\nSartu ordezpen-testua edo hautatu zerrendatik azken ordezpen-testua edo estiloa.\nOrdezte-aukerak Bilatu kutxan eta Beste aukera batzuk gunean zerrendatzen dira.\nBilatzen ari zaren testu edo formatuaren agerraldi guztiak bilatzen eta hautatzen ditu dokumentuan (Calc edo Writerreko dokumentuetan soilik).\nDokumentuan bilatzen ari zaren testuaren edo formatuaren aurreko agerraldia bilatzen edo hautatzen du.\nTestuaren edo dokumentuan bilatzen ari zaren formatuaren hurrengo agerraldia bilatzen edo hautatzen du.\nBilatzen ari zinen hautatutako testua edo formatua ordezten du, eta ondoren hurrengo agerraldia bilatzen du.\nOrdeztu nahi den testu edo formatuaren agerpen guztiak ordezten ditu.. Errepikatu komando hau diapositibako ordezpen guztiak egin arte.\nBilaketa-aukera gehiago edo gutxiago erakusten ditu. Sakatu etiketa hau berriro, hedatutako bilaketa-aukerak ezkutatzeko.\nUneko hautapena soilik\nHautatutako testua edo gelaxkak bakarrik arakatzen ditu.\nUneko kurtsorearen kokalekuan hasten da bilaketa eta atzerantz joaten da fitxategiaren hasierara.\nWriterren, iruzkinen testua ere bilaketetan sartzea hauta dezakezu.\nBilaketetan adierazpen erregularrak erabiltzea ahalbidetzen du.\nParagrafo-estiloak / Sartu estiloak Gelaxka-estiloak\nZehaztutako estiloarekin formateatutako testua bilatzen du. Hautatu kontrol-laukia eta ondoren hautatu Bilatuzerrendako estilo bat. Ordezpen-estilo bat zehazteko, hautatu Ordeztu zerrendako estilo bat.\nZabalera erdiko eta zabalera osoko karaktere-formak bereizten ditu.\nJaponierazko testuetan erabiltzen den antzeko idazkerarako bilaketa-aukerak zehaztea ahalbidetzen du. Hautatu kontrol-lauki hau, eta ondoren bilaketa-aukera zehazteko, egin klik ... botoian.\nBat etortze zehatza bilatzen du, ez ditu bilatzen Unicode konbinazio-markak. Adibidez, كتب bilatzen bada, ez da aurkituko كَتَبَ edo كُتُب edo كتِب eta abar.\nBat etortze zehatza bilatzen du, ez ditu arabierako tatweel marka U+0640 (kashida ere deitua) kontuan hartzen bilaketan. FAdibidez, كتاب bilatzen bada, ez da bat etorriko كـتاب edo كتــــاب eta antzeko kateekin.\nAukeratu bilatuko diren testu-atributuak. Adibidez, Eskema atributua hautatzen bada, eskuz eskema-efektu batekin formateatutako karaktere guztiak aurkituko dira. Eskema-efektua estilo baten parte gisa dituzten karaktereak ere aurkitu nahi badira, hautatu Estiloak barne Beste aukera batzuk atalean, bilaketa egin baino lehen.\nTestu-formatuaren ezaugarri zehatzak bilatzen ditu, adibidez, letra-tipoak, letra-efektuak, eta testu-fluxuaren ezaugarriak.\nBilatu nahi diren formatua eta atributuak hautatu ondoren, Beste aukera batzuk ataleko Paragrafo-estiloak kontrol-laukia aldatu egingo da eta Sartu estiloak esango du. Hautatu kontrol-lauki hori estiloak ezarritako formatuetan eta atributuetan ere bilatu nahi bada.\nSakatu Bilatu edo Ordeztu koadroa, eta ondoren sakatu botoi hau, formatuetan oinarritutako bilaketa-irizpidea kentzeko.\nFormatua eta atributuak bilatu eta ordezteko irizpideak Bilatu eta Ordeztu koadroetan bistaratzen dira.\nGelaxketan bilaketa egiteko ordena zehazten du.\nErrenkadetan ezkerretik eskuinera bilatzen du.\nZutabeetan goitik behera bilatzen du.\nFormuletan eta (kalkulatu gabeko) balio finkoetan zehaztutako karaktereak bilatzen ditu. Adibidez, 'BATUKETA' duten formulak bila daitezke.\nFormulen emaitzetan eta balioetan zehaztutako karaktereak bilatzen ditu.\nGelaxketan erantsitako iruzkinetan zehaztutako karaktereak bilatzen ditu.\nElkarrizketa-koadroa itxi, eta aldaketa guztiak gordetzen ditu.\nBilatu eta ordeztu elkarrizketa-koadroa itxi ostean, oraindik bilaketak egin ditzakezu azken bilaketako irizpidea erabiliz, ⇧+⌘Ctrl+F teklak sakatuta.\nAdierazpen erregularrak erabiltzea testu-bilaketetan\nTitle is: Bilatu eta ordeztu


Anti-errepresiboa – 30 orrialdea – Sopela.net\n2012 otsaila 13 Iruzkinik ez\nJoseba Arregi hil arte torturatu zuten urtemuga honetan Sopelako plazan 40 lagun elkartu dira torturari stop esateko. Bertan bildu direnek panpin batekin irudikatu nahi izan dute torturak suposatzen duen indarkeria eta bera garatzeko Espainiar agintariek urte luzeetan ahalbideratu duten inpunitatea ere salatu dute.\nTorturaren aurkako eguna Sopelan\nSopelako Herri Bilguneak, gaur, astelehena otsailak 13, torturaren aurkako eguna dela eta, arratsaldeko 8etan udaletxeko plazan burutuko den kontzentrazioan parte hartzeko gonbidapena luzatu du.\nGaurko egunean torturaren aurkako testigantza egiteaz gain, Joxe Arregi Izagirreren heriotza gogoratzen da 1981ko otsailaren 13an hil baitzen torturen ondorioz.\nGaurko elkarretaratze hau ez da Sopelako Herri Bilguneak antolatu duen ekintza bakarra, aurreko ostiralean hitzaldia eta bideo emanaldia antolatu zen Kurtzio Kultur Etxean, eta bertan torturak jasan dituzten euskal herritarren testigantzak eta psikologo eta abokatuen azalpenak entzuteko aukera egon zen. (argazkian Sopelako Herri Bilgunearen aurkezpena)\n2012 otsaila 6 Iruzkinik ez\nSopelako Herri Bilguneak tortura buruzko hitzaldia emango du otsailaren 10ean, ostirala, arratsaldeko 19:00etan, Kurtzio kultur etxean.\nBertan torturak jasan dituzten euskal herritarren testigantzak entzuteko aukera egongo da. Bestalde, Euskal Herriko Torturaren Aurkako taldearen eta psikologoen eskutik, torturak eragindako ondorioak aztertuko dira.\n2012 urtarrila 27 Iruzkinik ez\nAzken ostirala izan da eta berriro ere 60 auzokide udaletxeko plazan elkartu dira. Sopelako Herri Bilguneak deituta euskal presoak etxeratzeko aldarrikapena zabaldu dute. Hilabete honetan Sopelako surferoek lekukoa hartu dute eta haien ekarpena egin dute. Itsasoruntz ekimenak plazan egon dira. Surf taulak eraman dituzte eta taulen gainean presoen aldeko ikurra ipini dute. Presoen alde herri mugimendu zabala antolatzeko deia egin dute.\nErrepresio gehiagorik ezetz!\n2012 urtarrila 22 Iruzkinik ez\nGaur eguerdian Sopelako erdigunetik manifestazioa burutu dute Iontxu Etxegarai gazte Sopeloztarrarekin alkartasuna adierazteko eta jazarpen errepresiboa bertan behera gera dadin eskatuz. Sopelako Gernikako Akordioaren sinatzaileek deituta 200 lagun inguru kaleetatik ibili dira aldarrikapen hauek eginez. Hasi baino lehenago Ertzaintzaren furgonetak herritik ibili dira eta manifestazioa hasi baino hamar minutu lehenago deitzaileengana hurbildu dira manifestazioaren mugak zeintzuk ziren “gogorarazteko”. Presoen argazkiak ez ateratzeko agindua eman dute eta horretaz gain manifestazioaren leloak baimenean azaldutakoak izan behar zirela agindu dute.\nManifestazioa problemarik gabe burutu dute eta amaieran Sahararen aldeko NUYUM elkarteko kide batek eta Sopelako Gazte Asanbladako beste batek adostutako komunikatua irakurri dute. Iontxuren askatasuna eta absoluzioa eskatu dute bide errepresiboak betiko alboratzeko aldarrikapena eginez.\n22an manifestazioa Sopelan\n2012 urtarrila 18 Iruzkinik ez\nSopelako Ezker Abertzaleak , Gernikako Akordioaren sinatzaileekin batera, gazte sopeloztar baten aurka eman den eraso judiziala salatu du. Horretarako domekan antolatu den mobilizazioan parte hartzeko deia zabaldu du.\n2012 urtarrila 15 Iruzkinik ez\n2012 urtarrila 7 Iruzkinik ez\nPage 30 of 38« Lehena...1020«29303132»...Azkena »


Mikel Artetxe: "Batzuetan, merezi du ideia eroak planteatzea" - Zarautz - Zarauzkohitza.eus\nMikel Artetxe: "Batzuetan, merezi du ideia eroak planteatzea"\nAlex Uriarte Atxikallende - Berria 2021-10-12 11:03\nPablo Jauregui/ BBVA Fundazioa\nArtetxek gainbegiratzerik gabeko itzulpengintza automatikoari buruz egin duen tesiak hizkuntza prozesamenduaren arloa "irauli" du. Ikertzaile gisa dabil Londresen, Facebook Researchen. Berria egunkarian elkarrizketatu dute zarauztarra.\nLanak bere fruitua ematen du. Ondo daki hori Mikel Artetxek (Zarautz, Gipuzkoa, 1992). EHUko Gorka Labakaren eta Eneko Agirreren gidaritzapean egin duen tesiak Espainiako Zientzia eta Informatika batzordearen ikerketa saria irabazi du, gainbegiratzerik gabeko itzulpengintza automatikoari egindako ekarpenengatik.\nUrteetako ekinaren saria lortu duzu?\nBai. Ikerkuntzan, beti sortzen da nolabaiteko ziurgabetasun bat norbaitek muga bat urratzen duenean. Nik lan ona egin dudala uste dut, eta horren saria jaso dut.\nItzulpen programen aurrean, zer leku dute itzultzaile profesionalek?\nGaur-gaurkoz, itzulpengintza automatikoak aurrerapen handia izan du; badira testuak, gehienak, itzultzaile profesional baten beharra izango dutenak. Baina, etorkizunera begira, esango nuke itzultzaileen beharrizana apalduz joango dela.\nItzulpengintza automatikoaren esparruak sabaia jo duela uste duzu?\nEzezkoan nago. Egia da tarte batean berritasunerako izugarrizko erritmoa izan zela, baina oraindik egiteko mordoa dago; batez ere, baliabide urriko hizkuntzekin erlazionatuta.\nTestu motak eragiten al du?\nBi baldintza daude: batetik, mundu akademikoko itzulpengintza kazetaritza testuetan edo parekoetan oinarritzen dela, eta ez hainbeste, kasurako, genero literarioan; bestetik, itzulpen automatiko ez gainbegiratuaren kasuan, komeni dela testuen bi hizkuntzetako domeinuak ahalik eta antzekoenak izatea. Eredu horretan, ez da beharrezkoa sistemari itzuli behar dituen hizkuntzak zeintzuk diren argitzea, baina lagungarria da bi testuen domeinuak ondo zehaztea, erregistro aldetik.\nZer presentzia du euskarak itzulpengintza automatikoaren arloan?\nHizkuntza prozesamenduan, oro har, euskarak presentzia txukuna du: hiztun kopurua ikusita, ez dago gaizki. Ixa taldeak, halaber, lan garrantzitsua egiten du bide horretan: nire tesia haiekin landu nuen, eta argi dut egundoko lana egiten dutela. Euskararen kasuan, baina, datu publikoen gabezia azpimarratuko nuke: ikerketa akademikoan, erabiltzaileen datuak behar ditugu, gure azterketa lana errealagoa eta zehatzagoa izan dadin. Euskarak badauzka datuok, baina gehienak pribatuak dira. Gai horren inguruan bada lanik egiteko.\nIrakurri elkarrizketa osorik Berriaren webgunean.


kritiken hemeroteka » Ezpal berriak aterako dituzun menturan\n« Naturaren betikotasuna xede | Erdibidean »\nGure Gauzak S.A. / Ur Apalategi Idirin / Utriusque Vasconiae, 2004\nEzpal berriak aterako dituzun menturan Mikel Asurmendi / Irunero, 2006-02\nUr Apalategi Idirinen Gure Gauzak S.A. eleberriak zer esan franko eman du euskal letren errepublikan. Egileak berau argitaratu nahi eta hainbat argitaletxeen ezezkoa jaso zuen. Liburua editore askoren eskutik pasa zen, eta dirudienez esku asko erre ere. Hitz batean, polemikaren zurrunbiloan jalgi zen literatur plazara. Azkenik, Utriusque Vasconiae argitaletxearekin kaleratu zen, eleberrigintzarako argitaletxeak abiatu sail berrian. Nik berau atera berritan zela, irakurri eta egilearekin solastatu nintzen, baita eleberriari bere juzkua edota zukua atera ere.\nIrakurri baina, ez dugu betiere nahi dugun patxada eta soseguarekin egiten, eta naski, horrenbeste polemika sorrarazi zuen nobela honi ez nion ezpalik —publikora, hots— atera. Egiari zor, neronek landu ohi ditudan enborretatik ezpalak baino ez dizkizuet ekartzen. Ezpal ezko eta meheak batzutan, ezpal lodi adabegiak bestetan.\nOraindik orain eleberria akordura jalgi zait, eta ordudanik buruan jasoak nituen ezpal haiek paperera ekarri nahian ari nauzu. Finean eta funtsean, irakurle horrek, Gure Gauzak S.A. eleberri gotorrari —edota kasurako enborrari— hel diezaiozun!\nEnborra zelai heze batean aurkituko duzu, euskal literaturaren zelaian alegia. Paisaia hezea hemen nahiz lehorra hor, literatura gudu zelaia izan baitaiteke, eta gudu zelai labainkorrak zein hautsez estaliak kausitu ditzakezu.\nLaburrean bada ere, akorduan dudana isuriko dut segidan. Berean euskalgintzaren mundua aurkituko duzu, argitaletxeen mundua, gure kultur industriaren paradigmak, interesak eta ezin ikusiak aurkituko dituzu. Errealitatetik hartutako ezpalez bestera, fikziozko aldean idazle bat aurkituko duzu, Julene Oihanburu gaztea protagonista. Julenek Gaston Berrizarren biografia osatzeko beka eskuratu du, eta hara, zeregin horren estakuruan bilbatzen du thriller hau Ur Apalategik.\nAkordatzen naiz, fikzioa izanagatik errealitatera eramaten ninduela eleberriak, eta errealitatean harrapatuta, edo haren obsesioan eroria, aldian behin-edo, argumentuaren haria galtzen nuela. Galtze hori nire gabezia izan daiteke, haatik.\nHalako batean eleberrian barrena bide egiteko asmoz itzuli nauzu, Gure Gauzak S.A. delakoaren barrena hots. Ezpal berriak aterako ditudan menturan, ezpal ezkoak eta umelak aldian, eta adabegi potolo eta idorrak bestetan. Bien bitartean, irakurle lagun horrek zuk zeuk zorroztu begiak, istorioan barrena hamaika harri koxkorrekin topo eginen baituzu. Ekiteko prest eta zoli?


Kontseilua - Eskubide-murrizketak salatzeko manifestazioa uztailaren 2an Iruñean\nUncategorizedDestakatuaNafarroako Foru Komunitatea\n2021ko ekainak 23\tKontseilua\tIruzkinik ez\nEuskalgintzaren Kontseiluak, erakundea osatzen duten zenbait bazkidetako ordezkariekin batera, agerraldia egin du Iruñeako Katakrak Aretoan. Hain zuzen, uztailaren 2an Iruñean antolatuko duen manifestazioa iragarri du; Euskaraz bizitzearen alde, batuz. Eskubide murrizketarik ez! lelopean, 18:30ean abiatuko da mobilizazioa Baluarteko plazatik. Agerraldian izan dira, besteak beste, AEK, IKA, Nafarroako Ikastolen Elkartea, Sortzen eta EHEko ordezkariak, bai eta Hizkuntz Eskubideen Behatokiko zuzendaria ere.\nLehenik eta behin, Kontseiluko idazkari nagusi Paul Bilbaok gogora ekarri du 2019ko urrian Nafarroako Justizia Auzitegiak administrazio publikoetan euskararen erabilera arautzen duen 103/2017 Dekretuaren hainbat artikulu baliogabetzeko argitaratutako epaiaren inguruan egindako irakurketa, «justiziari, berdintasunari eta kohesioari muzin egiten dien epaia izan zela» adiearaziz. Bide horretan, Kontseiluak Gobernuari eskaera bat egin zion: «Justizia, kohesioa eta berdintasuna ardatz dituen gizarte bat eraikitzeko urratsak egin eta ausardia izan zezala, eta bide horretan gutxienez, epaiari kasazio-helegitea jar ziezaiola epaiarekin bat egiten ez zuela erakusteko». Are gehiago, egun batzuk geroago eta gehiengo sindikalarekin batera, ehunka herritar bildu zituen Kontseiluak Nafarroako Gobernuko jauregiaren aurrean eskaera hori berresteko, eta Gobernuko ordezkariekin ere bildu zen eskaera bera egiteko.\nBilbaok gogoratu du ausardia eskatu ziotela Gobernuari: «Ausardia eskatu genion beste garai bateko hizkuntza-politika ilunetara ez itzultzeko, epaiarekiko desadostasuna irmoki agertzeko». Tamalez, erantzuna bestelakoa izan zen, eta albait arinen horrelako epaiak saihestuko zituen dekretua onartuko zutela aurreratu zioten ordezkariek Kontseiluari. Bilbaok azpimarratu nahi izan duenez, «2019ko urriaz ari gara hizketan».\nHorrexegatik, hain zuzen, Kontseiluak gaitzetsi zuen Gobernuak helegitea ez jartzeko hartu zuen erabakia, eta «erabakia birpentsatzeko eskaera egin genion Nafarroako Gobernuari, zuzen jokatzeko denbora bazegoelako», azaldu du.\nUrte eta erdiren eta hainbat lan-deialdiren ostean, Kontseiluko eledunak ozen salatu du dekretu berririk ez dela egon. Honakoa izan da, beraz, Nafarroako Gobernuak lan-deialdiekin aurrera eramandako politika: automatikoki baztertu du euskararen ezagutza, derrigorrezkoa edota merezimendukoa, ehunka lanpostuetan. «Azken hilabeteetan honez gero ahaztutzat genuen hizkuntza-politika iluna aplikatu dute behin eta berriro lanpostu publikoei dagokienez», gaineratu du Bilbaok.\nDekretu berriaren arriskuak\nHorrekin batera, Kontseiluko eledunak dekretu berriaren inguruan zabaltzen ari den eztabaidarekin kritiko agertu da: «Biziki kezkatzen gaitu nola ari den kudeatzen dekretuaren afera: lotsagarria da eragileoi dekretuari buruzko inolako informaziorik bidali ez izana, baina, aldi berean, hedabideetan filtrazioak behin eta berriro egitea». Bilbaoren hitzetan, «argi dago, hizkuntza-eskubideak alderdikeriekin nahastea dutela helburu».\nHorrekin batera, bilguneko idazkari nagusiak dekretuaren eztabaida parametro desegokietara eraman nahi izatea salatu du. Bilbaok adierazi duenez, «sinestarazi nahi digute dekretuaren korapiloa txikia dela, hain zuzen ere, legeak ezarritako eremu ez euskaldunean euskara ez baloratzea edota alemana bezala baloratu beharko den ebaztea». Baina eztabaida parametro egokietara eraman, eta «onartu behar den dekretuak herritarren euskararen erabilera erosoa bermatzeko balio duen ala ez aztertu beharko da» eledunaren hitzetan. «Dekretu integrala behar dugu, are gehiago kontuan hartuta herritarrak diskriminatzen dituen legea dugula».\nKalera ateratzeko beharra\nHori guztia kontuan hartuta, herritarrei badagokie desadostasuna kalean erakustea Kontseiluaren arabera. Duela bi urte bilgunea Gobernuari ausardia eskatzeko atera zen, bai eta babesa eskaintzeko ere. Orain haserrea agertzeko ez ezik, herritar guztien eskubideen bermea ahalbidetuko duen dekretua eskatzeko eta aldarrikatzeko ere atera beharra mahai gaineratu du Kontseiluak.\nBilbaoren arabera, «unea da eskubide murrizketak ahalbidetuko dituen dekretuaren aurka ozen eta sendo agertzeko». Horretarako aukera izanen da, hain zuzen, uztailaren 2an, arratsaldeko 18:30ean Baluarteko plazan hasiko den manifestazioan. «Justiziaren, berdintasunaren eta kohesioaren aldeko aldarria eginen dugu», esan du Kontseiluko arduradunak.\n20 urte igaro arren, Nafarroako lan-postu publikoetan hizkuntza eskubideak bazterrean uzten jarraitzea salatu du Behatokiak\nIruzkinik ez "Eskubide-murrizketak salatzeko manifestazioa uztailaren 2an Iruñean"


Lekeitioko Udala - Ikastaro berriak Lekeition: antsietatea gainditzeko, doluari aurre egiteko eta zaintzaileen laguntza psikologikoa lantzeko\nIkastaro berriak Lekeition: antsietatea gainditzeko, doluari aurre egiteko eta zaintzaileen laguntza psikologikoa lantzeko\nLekeitioko Udalak hiru ikastaro berri jarriko ditu martxan urte berriarekin.\nUrtarrilaren 8an Zaintzaileentzako Laguntza Psikologikoa ikastaroa hasiko da, otsailaren 26arte. Asteazkenero, 16:30etik 18:00etara Kultur Etxean zaintza lanetan diharduten pertsonentzako tailer honek zaintzaren inguruko hausnarketarako bideak zabalduko ditu. Guztira 12 orduko ikastaroa da.\nOtsailaren 4an Antsietateari Aurre Egiteko Tailerra hasiko da Gazte Gunean, martxoaren 11ra arte. Guztiok bizi izan ditugu antsietate egoera ezberdinak bizitzan zehar. Tailer honen bidez antsietatea zer den ulertzeko gakoen inguruan pentsatuko dugu, eta aurre egiteko bide ezberdinak aztertu. 12 orduko ikastaroa izango da eta asteartero Gazte Gunean emango da 16:30etik 18:30era.\nOtsailaren 24an, berriz, Doluari Aurre Egiteko Tailerra martxan jarriko da. 10 orduko ikastaro honetan doluak nola bizi ditugun aztertuko dugu, eta aurre egiteko zenbait pausu ezagutu. Martxoaren 24a arte Gazte Gunean emango da tailerra astelehenero.\nIkastaro hauetan izena emateko udaleko Ongintza Sailera jo behar da, edota 946034100 telefonora deitu. Ikastaro guztiak dohainekoak dira.


Ruper Ordorikak berrirekiko du Principal Antzokia uztailaren 17an - Gasteiz - Alea.eus\nRuper Ordorikak berrirekiko du Principal Antzokia uztailaren 17an\nErredakzioa 2020-06-24 14:15\nPandemia osteko Principal antzokiaren lehendabiziko kontzertua izango da. / RUPER ORDORIKA\nGasteizko Principal Antzokiaren oihala uztailaren 17an altxatuko da berriro, Ruper Ordorikaren kontzertu batekin. Zortzi ikuskizunek osatuko dute Udalaren Antzoki Sarearen udako programazioa.\nMartxoaren 11n itxi zen Gasteizko aretoa, COVID-19a Arabako hiriburura iritsi zenan. Pandemia dela eta bertan behera geratu zen lehen ikuskizuna izan zen Ruper Ordorikaren kontzertua, eta, Hezkuntza eta Kultura zinegotzi Estibaliz Cantok azaldu duenez, egokitzat jo dute antzokia berarekin irekitzea berriro.\nAsteazken honetan egindako prentsaurrekoan aurkeztu dute Udalaren Antzoki Sarearen udako denboraldia, hiriko antzokien irekiera iragartzeko, eta "kultura berpizteko" asmoarekin. "Lan handia egin dugu egitarau erakargarria prestatzeko eta antzokia espazio guztiz segurua izan dadin", azaldu du Cantok.\nAntzokia edukieraren %50arekin irekiko da; hau da, 492 sarrera baino ez dira izango ikuskizunetan. Ikusleen artean eserleku bat utziko da, eta maskara erabiltzea derrigorrezkoa izango da.\nHezkuntza eta Kultura zinegotzi Estíbaliz Canto. / GASTEIZKO UDALA\nZortzi ikuskizunek osatuko dute Udalaren Antzoki Sarearen udako programazioa, musika, dantza, antzerkia eta umorea barne. Horietako sei euskal konpainiek eskainiko dituzte:\nUztailak 17, ostirala: Ruper Ordorika & Mugalaris (Arkaitz Miner, Fernando Neira Lutxo eta Hasier Oleaga).\nUztailak 26, igandea: Euskal Herriko Gazte Orkestrak C. Gounod, Mahler eta Schuberti eskainitako kontzertua emango du, Ruben Gimenoren zuzendaritzapean.\nUztailak 30, osteguna: Yllana antzerki taldea, Maestrissimo, Pagagnini II ikuskizun komiko-musikal berriarekin, eta Strad biolinista izarrak lagunduta.\nUztailak 31, ostirala: El Mono Habitado konpainia gasteiztarrak Benditas lana antzeztuko du; Begoña Martin Treviño eta Carmen San Esteban dira protagonistak.\nAbuztuak 4, asteartea: 2019ko Urrezko Zeledonen banaketa. Antzerkiarekin lotura handia duten bi pertsona sarituko dituzte: Pilar Lopez, Teatro Paraisoko kidea, eta Txema Blasco aktorea. Udalaren Musika Bandak girotuko du ekitaldia, Luis Orduñaren zuzendaritzapean.\nAbuztuak 6, osteguna: Simplicissimus euskarazko kabareta, Tartean konpainiaren eskutik. Patxo Telleria, Olatz Gamboa eta Getari Etxegarai dira antzezleak, eta Jokin Oregi zuzendaria.\nAbuztuak 8: Rafael Alvarez El Brujo XXI. mendeko juglareak La Luz Oscura lana aurkeztuko du, San Juan de la Cruz mistiko karmeldarraren figuran inspiratutako umorezko bakarrizketa.\nIrailak 25, ostirala: Mientras llueva lana estreinatuko du Al traste dantza konpainia gasteiztarrak, Ibaiondoko gizarte etxeko Felix Petite antzokian. Zuriñe Benavente eta Ignacio Monterrubio dira protagonistak.\nUztailaren 1ean, hau da, datorren asteazkenean hasiko da sarreren salmenta, 10:00etatik aurrera. Erosketa online egitea gomendatu du Udalak, eta horrela erosita prezioa merkeagoa izango dela aurreratu du Estibaliz Cantok. Hala ere, aukera gehiago egongo dira, honako ordutegietan:\nLeihatilan eta telefonoz: uztailaren 1ean, 10:00etatik 13:00etara, eta 18:30etik 20:30era.\nInternet bidezko salmenta: uztailaren 1ean, 10:00etatik aurrera.\nSalmenta arrunta: uztailaren 2tik aurrera, Principal Antzokiko leihatilako ohiko ordutegian: asteartetik larunbatera -jai egunetan izan ezik-, 18:30etik 20:30era, ikuskizuna hasi baino bi ordu lehenago.


Hegazti baten irudi zizelkatua aurkitu dute Ekaingo koban - GARA\n2011 Martxoaren 01\nHegazti baten irudi zizelkatua aurkitu dute Ekaingo koban\nSaihets-hezur batean zizelkatutako hegazti baten irudia aurkitu du Jesus Altuna antropologoak, 2008az geroztik Ekaingo kobazuloan burutzen ari den indusketa kanpainaren barruan. Kasik zazpi zentimetroko luzera hartzen duen pieza, Madeleine arokoa da (duela 13.800 urte ingurukoa) eta kutun gisa erabili zuten garaiko arbasoek; adituentzat zaila da, ordea, zein motako hegaztia den zehaztea. Datorren udan, aurkikuntzaren erreplika ikusgai jarriko dute Ekainberrin.\nAriane KAMIO | ZESTOA\nJesus Altuna (Berastegi, 1932) antropologoak urteak daramatza Ekaingo (Sastarrain bailara, Zestoa) kobazuloan indusketa lanean. Azken kanpaina 2008an abiarazi zuen ikertzaile talde batekin batera -aurten amaituko dute- aurreko urteetan indusi gabe utzitako eremuan, haitzuloaren sarreran, hain zuzen. Aurkikuntza nagusia, kasu honetan, tamaina handiko animalia baten (uroa edo bisontea) saihets-hezur batean zizelkatutako hegazti baten irudia da. Hezurra erdibitua izan zen aldez aurretik, eta arbasoek barnealdea landu zuten hegaztiaren itxura emateko.\nAurkitutako piezak 13.800 urte inguruko antzinatasuna izango luke Uppsalako Unibertsitatean (Suedia) egindako datazioen arabera, hortaz, Erdi Madeleine aldikoa dela esan daiteke. Altunak azaldutakoaren arabera, Ekainen aurkitutako margolanak baino 800 urte lehenago egindako irudia litzateke eta balitekeela garaiko arbasoek kutun edo zinginarri gisa erabiltzea nabarmendu zuen.\nIrudia perspektiba okertuaren bitartez egina dago. Burua albotik ikusita ageri da, animalia bi zatitan banatzen duen plano sagitalaren arabera. Gorputza, ordea, bizkarraldetik eta sabelaldetik ikus daiteke, plano frontal baten arabera, soilik horrela ikus baitaitezke bi hegalak aldi berean -azpiko irudian ageri den moduan-.\nAltunak berak azaldu zuenez, irudia berezia da hainbat zentzutan. Alde batetik, garai horretako pieza gehienak Pirinioen iparraldeko aztarnategietan azaldu dira, eta askoz ere gutxiago Kantauri isurialdean. �Datu honek erakusten digu garai hartan kultura harreman estuak zituztela Estatu frantseseko hegoaldean eta Kantauri alde osoan bizi ziren gizakiek�, esan zuen. Aurrez aurkitu diren irudi gehienek, gainera, tamaina handiko animalien buruak irudikatzen dituzte, zaldiak, basahuntzak edo bisonteak, kasu, eta hioide hezurraren gainean -mihi ondoan den hezurra- eginak dira. Ekainen aurkitutako irudia, ordea, saihets-hezur baten gainean egindakoa da; gainontzekoek ez bezala, ikuspegi okertua du, izan ere, ugaztuna ez bezala, hegan doan hegaztiaren zabalera altuera baino handiagoa da eta hori izan daiteke arrazoi nagusietakoa -zabalera ez baitzen saihets-hezur estuan `sartzen'-.\nHegaztia zein espezietakoa den jakiteari zail iritzi zion Altunak. �Hegaztiak makrougaztunak baino askoz ere ugariagoak dira eta ez dira erraz geldirik egoten irudikatuak izateko. Egoera orokorrak anatidoak gogora ekartzen dizkigu. Antzarek lepoan eta hegaletan dituzten arrastoak gauza bera gogorarazten digute. Lumen ertzetako siluetek, agian, hegaletako ertz oxkardunak irudikatuko lituzkete�, agertu zuen.\nBeste aukeren artean, Gavia arctica deritzon hegaztia ere izan zitekeela nabarmendu zuen. �Hura Eskandinavia inguruetan bizi den hegaztia da, eremu hotzetakoa. Ez da oso ohikoa gaur Euskal Herrian ikustea, negu oso gorrietan izan ezik. Baina antzinako aro izoztuetan hemen bizi zitekeen espezia da�.\nUdara begirako berrikuntzak\nSaihets-hezur batean zizelkatutako hegaztiaren irudiaren erreplika datorren udan ikusi ahal izango da Ekainberrin. Hura ikusgai egon bitartean 360 graduko irudiak erakusten dituen bideo batek, esku-orriek eta panelek emango dute aurkikuntzaren berri.\nDatozen hilabeteetan Ekainberrin eta inguruetan berrikuntza gehiago izango direla iragarri zuten, bestalde, Pilar Azurmendi Gipuzkoako Aldundiko Ondare zuzendariak eta Juanjo Aranburu Ekainberriko gerenteak. Besteak beste, bailara berean, Ekainberrira iritsi aurretik dagoen Lili jauregiaren irekieraz ohartarazi zuten. 2010ean eraberritua, jauregi hori XV. eta XVII. mendeetako historiaren lekuko nagusienetako bat da eta garaiko altzari eta tresnekin hornituko da udatik aurrera bisitaldiak egin ahal izateko.\nHorrez gain, Lilitik abiatuta Ekainberrirantz soilik oinezkoentzat izango den bidearen lehen zatia gauzatzeari udaberrian ekingo zaiola nabarmendu zuten.\nIrudiaren erreplika udatik aurrera izango da ikusgai Ekainberrin; garai berean, Lili jauregi eraberritua, XVI. mendeko eraikuntza gotikoa, zabalduko dela iragarri zuten.


Eako Udala - Eako Udalak kutxazain automatikoan eragindako sutea gaitzesten du eta bere elkartasuna adierazten die kaltetuak izan diren bizilagunei\nEako Udalak kutxazain automatikoan eragindako sutea gaitzesten du eta bere elkartasuna adierazten die kaltetuak izan diren bizilagunei\nGauerdian Ean kutxazain automatiko baten aurka izandako erasoaren aurrean udalak honako hau adierazi nahi du:\nLehenik eta behin, Eako udalak bere elkartasuna adierazi nahi die gauerdian erretako kutxazain automatikoaren suteagatik kaltetuak izan diren bizilagunei. Sute horren ondorioz hiru bizilagunek bere etxea utzi behar izan dute. Haiei elkartasuna adierazi nahi diegu eta, behar duten edozertarako, udaleko ateak zabalik dituztela gogorarazten diegu.\nBeste alde batetik, Eako udalak kutxazain automatiko horretan eragindako sutea gaitzesten du. Euskal presoen eta haien senideen egoera berez zaila izanik eta bizi dugun krisi soziosanitarioak are gehiago zaildu duela jakinda, horrelako ekintzak lekuz kanpo daudela adierazi eta ez dutela laguntzen azpimarratu nahi dugu.\nAzkenik, Eako udalak gogoratu nahi du azken asteetan kudeaketak egiten aritu garela bulego horrek jende nagusiari zerbitzua eskaintzeko eta horrelako ekintza batekin herritarrak kaltetu nagusiak direla azpimarratu nahi dugu.\nBandoa deskargatu (PDF 467KB)


Zolloko urtegiko etxolan lapurtzeagatik atxilotu zituzten bi lagun ostiralean - Arrankudiaga-zollo - Aiaraldea.eus\nZolloko urtegiko etxolan lapurtzeagatik atxilotu zituzten bi lagun ostiralean\nErredakzioa 2016-08-30 10:50\nErtzaintzak jakinarazi du bi pertsona atxilotu zituela Zollon ostiralean eta lapurreta delituak leporatu dizkiela. Laudioko Ertzain Etxeak bizilagun baten deia jaso zuen adierazteko norbait Zolloko urtegiko etxolatik gauzak ateratzen ari zela.\nBerehala, ertzainak Zollon bertaratu ziren eta bi lagun atxilotu zituzten, 29 eta 38 urteko bi gizonezko, alegia.\nErtzaintzak zabaldu du etxolako leiho bat apurtuta zegoela eta barruan dena nahasita. Gainera, motorraren zenbait pieza eta kableak falta ziren. Atxilotuen furgonetan -han aparkatuta- horrelako gauzak topatu zituztela ziurtatu du Segurtasun Sailak.


Gaur, AHTren aurkako ekintzak eta elikadura burujabetzari buruz hitz egiten ari gara - Decrecimiento y buen vivir\nGaur, AHTren aurkako ekintzak eta elikadura burujabetzari buruz hitz egiten ari gara\nGaur, uztailaren 25ean Donostiako epaitegian AHTren aurka 2010 urtean Itsasondoko mehategietan egin zen desobedientzia ekintzaren epaiketa deitu dute.\nGure elkartasuna berak izango da.\nBizimodu jasangarrietarako auzitegian lurraren eta uraren garrantzia aldarrikatzen dugu, ezinbesteko ondasun komunak diren neurrian. Gure ustez, kasu guztietan, lurraldeaz hausnartzeko parte hartzeko mekanismoak txertatu behar dira.\nNahi baduzu, hemen dago informazio gehiago kasu honetan 😉\nAzpiegitura suntsitzailea eta bideraezina.\n1998. urtean abiadura handiko tren baten inguruko zurrumurruak hasi ziren, hiru euskal hiriburuak elkartu ondoren hiriburuok Espainiako eta Frantziako Estatuekin lotuko zituena. 2004-2005 artean publikoki aurkeztu zen Abiadura Handiko Trenaren (aurrerantzean, AHT) ibilbidea, gaur egun Euskal Y izenaz ezaguna dena (192 km-ko ibilbidea); guztira, 10.000 milioi euroko inbertsioa dakar azpiegitura honek. Planifikazioa eta diseinuaren eskumena Espainiako Gobernuaren Sustapen Ministerioarena eta Eusko Jaurlaritzarena izan da.\n2006an hasi zen AHTa eraikitzeko obra, eta euskal paisaiaren bereizgarritasunak direla eta, ibilbidea konplexua eta suntsitzailea da: %70 tuneletan barrena doa, eta %10 zubibideetatik. Gaur egun, ibilbidearen zati handi bat eraikitzen dabiltza oraindik ere, eta azpiegiturari dagozkion alderdi garrantzitsu batzuk ez daude zehaztuta.\nTrenbide-sare hau Espainiako eta Frantziako Estatuko hiriburuen artean konexio azkarra edukitzeko asmatu zen bereziki. Hala ere, ez dago bi konexio horiei buruzko proiekturik ezta aurrekonturik, eta zalantzak daude bideragarritasunari dagokionez. Gainera, adituen arabera, hiriburuen arteko distantzia laburra dela eta, AHTak ezin izango du bidaietan denbora nabarmen murrizteko espero zen abiadura hartu. Erabiltzaile profil nagusia negozio-gizon zuria da, eta horrek errenta baxuko pertsonak baztertzea dakar.\nHartara, AHTaren arrakastaren hasierako oinarriak, gaur egun, ezerezean geratu dira. Lurraldearen defentsaren eta elikadura burujabetzaren alde mobilizatuta.\nBestalde, elikadura burujabetzako ikuspegitik, hipotekatu egin da lurraren erabilera (674 hektarea desjabetu dira) eta baita baliabide natural asko ere; horrela, pertsonei premia errealekin bat datorren lurralde-antolaera ukatu zaie, eta tokiko elikagaiak ekoizteko aukera oztopatu. Bilbon ospatutako Bizimodu Jasangarrietarako Herri Auzitegiak 1.400 eta 1.600 biztanle dituzten Atxondo eta Ezkio Itsaso herrietako kasu paradigmatikoak salatu egin nahi ditu, . Nekazaritza tradizioa duten bi herrioi lurraldearen zati handi bat desjabetu diete.\nbizitzeona2019-02-25T12:56:58+01:002018 25 uztaila|0 Comments


Arritxurietako gaina - Ibilkari - Berria\n2020-05-20 / Mikel Arrizabalaga\nErgoien auzoan dagoen Pagoan kotxea utzi eta Fagoaga dorretxearen ondotik pasa eta gero, porlanezko pistatik igotzen hasi gara. Laster, ezkerrera jo eta blokez altxatutako txabolaren ondotik pasa gara aurrez aurre dugun malda pikoari aurre eginez. Garo artea, baso txiki batera igo gara, hesia pasa eta basoan zehar apenas ikusten den zidorretik (galdu egiten da) aldapa bizian goiko aldera atera gara alanbrezko hesia berriro gaindituz. Xenda batek pista zabal batera eraman gaitu eta bertatik aurrera egin dugu.\nIkuspegi ederraz gozatu eta gero, igotako bidetik jaitsi gara PRaren balizaje zuri eta horia jarraituz. Aldapa luzea egin dugun beherantz porlanezko beste pistarekin bat egin arte. Puntu honetan, balizatutako bidea utzi eta parez pare dugun lurrezko pistan barna segitu dugu. Zulatxipiborda baserria lehenik eta gero Maradi baserrien ondotik pasa eta Ergoien auzora itzuli gara.


Anueko Udalak, 2021eko martxoaren 16ko osoko bilkuran, onetsi zuen 2021eko urtarrilaren 1etik aitzina aplikatuko diren tasa, karga, prezio publiko eta gainerako ordainarazpenen espedientea.\nEspedientea jendaurrean egon zen 30 egun baliodunean, Nafarroako Aldizkari Ofizialean argitaratu eta biharamunetik aitzina (2021eko 75. Nafarroako Aldizkari Ofiziala, apirilaren 6koa), bidezko interesa dutenek azter zezaten, eta aurkez zitzaten egoki jotako erreklamazio, kexa edo oharrak, jarritako epearen barnean. Hori dena, bat etorriz uztailaren 2ko 6/1990 Foru Legearekin (Nafarroako Toki Administrazioari buruzko Foru Legea) eta harekin bat heldu den gainerako legeriarekin.\nEz denez erreklamazio, kexa edo oharrik aurkeztu, argitara ematen dira 2021eko urtarrilaren 1etik aitzina aplikatuko diren tasak, prezio publikoak eta gainerako ordainarazpenak.\n–Lurraren kontribuzioa: % 0,1070.\n–Eraikuntzen, instalazioen eta obren gaineko zerga:\n% 3,5, obra gauzatzeko aurrekontuaren gainean, obra berrietarako edo etxebizitzak zaharberritzeko, baldin titularraren ohiko bizileku iraunkorra ez badira.\n% 2, obra gauzatzeko aurrekontuaren gainean, lehen etxebizitza zaharberritzeko obretarako eta obra berrietarako, baldin titularraren ohiko bizileku iraunkorra bada, edo lehen etxebizitza; baita nekazaritza, abeltzaintza enpresetarako edo ETEetarako ere (enpresa txiki eta ertainak).\n% 4, industria jarduerak ezartzeko obretarako.\n–Ekonomia-jardueren gaineko zerga: 1eko indizea aplikatuko du Udalak, maiatzaren 28ko 7/1996 Foru Legeak onetsi eta exijitutako gutxieneko kuoten gainean.\n–Hiri-lurren balio-gehikuntzaren gaineko zerga: 0,06ko koefizientea, martxoaren 10eko 2/1995 Foru Legean ezarritako sortzealdi guztietarako (Nafarroako Toki Ogasunei buruzko Foru Legea). Karga-tasa aplikagarria, % 8.\nAnuen, 2021eko maiatzaren 19an.–Alkatea, Miguel Ángel Larrayoz Vidan.\nIragarkiaren kodea: L2108216


Burzet - Wikipedia, entziklopedia askea.\nBurzet Frantziako udalerri bat da Ardeche departamenduan dagoena, Auvernia-Rhône-Alpeak eskualdean. 2013an 426 biztanle zituen.\nCanton of Burzet (en)\n44° 44′ 23″ N, 4° 14′ 40″ E / 44.7397°N,4.2444°E / 44.7397; 4.2444Koordenatuak: 44° 44′ 23″ N, 4° 14′ 40″ E / 44.7397°N,4.2444°E / 44.7397; 4.2444\nLabastide-sur-Bésorgues, Montpezat-sous-Bauzon, Péreyres, Sagnes-et-Goudoulet, Saint-Pierre-de-Colombier eta Usclades-et-Rieutord\n439 (2017ko urtarrilaren 1a)\n216 (%49.2) 223 (%50.8)\n2007an Burzet udalerrian erroldatutako biztanleak 497 ziren. Familiak 203 ziren, horien artean 98 pertsona bakarrekoak ziren (49 bakarrik bizi ziren gizonak eta 49 bakarrik bizi ziren emakumeak), 57 seme-alabarik gabeko familiak ziren, 44 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 549 etxebizitza zeuden, 239 familiaren etxebizitza nagusia ziren, 299 bigarren erresidentzia ziren eta 11 hutsik zeuden. 503 etxeak ziren eta 45 apartamentuak ziren. 239 etxebizitza nagusietatik 167 bere jabearen bizilekua ziren, 62 alokairuan okupaturik zeuden eta 10 doan lagata zeuden; 4 etxek gela bat zuten, 19 etxek bi zituzten, 75 etxek hiru zituzten, 84 etxek lau zituzten eta 56 etxek bost zituzten. 145 etxek euren parking plaza propioa zuten azpian. 106 etxetan ibilgailu bat zegoen eta 84 etxetan bat baino gehiago zituzten.\nBurzet udalerriko biztanleria-piramidea 2009an .\n2007an lan egiteko adina zuten pertsonak 291 ziren, horien artean 180 aktiboak ziren eta 111 inaktiboak ziren. 180 pertsona aktiboetatik 161 lanean zeuden (99 gizon eta 62 emakume) eta 18 langabezian zeuden (3 gizon eta 15 emakume). 111 pertsona inaktiboetatik 49 erretiraturik zeuden, 19 ikasten zeuden eta 43 "bestelako inaktibo" gisa sailkaturik zeuden.\n2009an Burzet udalerrian 229 unitate fiskal zeuden, 428 pertsonek osaturik. Pertsona bakoitzeko diru-sarrera fiskalaren mediana urteko 13.620 euro zen.\n2007an zeuden 47 komertzioetatik, 6 erauzte enpresak ziren, 3 janari enpresak ziren, 1 bestelako produktu industrialen fabrikazioko enpresa zen, 9 eraikuntza enpresak ziren, 5 ibilgailuen saltze eta konpontze enpresak ziren, 2 garraio enpresak ziren, 9 ostalaritza eta jatetxe enpresak ziren, 4 higiezinen enpresak ziren eta 8 administrazio publikoko enpresak ziren.\n2009an zeuden norbanakoentzako 16 zerbitzu publikoetatik, 1 jendarmeria zen, 1 posta bulegoa, 1 ibilgailuen konpontzeko eta nekazaritza tresnetako lantokia, 6 igeltseroak, 1 zurgina, 1 iturgina, 1 argiketaria, 3 jatetxeak eta 1 higiezinen agentzia.\n2009an zeuden 4 establezimendu komertzialetatik, 1 120 m2 baino gehiagoko denda zen, 2 okindegiak eta 1 harategia zen.\n2000. urtean Burzet udalerrian 22 nekazaritza-ustiategi zeuden, 92 hektarea erabiltzen.\nPéreyres (4,2 km)\nSaint-Pierre-de-Colombier (4,3 km)\nMontpezat-sous-Bauzon (4,3 km)\nLabastide-sur-Bésorgues (4,9 km)\nSagnes-et-Goudoulet (5,7 km)\nJuvinas (5,9 km)\nAzken aldaketa 9 azaroa 2020(e)an, 18:30(e)tan\nOrriaren azken aldaketa: 9 azaroa 2020, 18:30.


Belako, lau gazte hunkituta Sanagustin Kulturguneren oholtzaren gainean | Kultura | Naiz\nIzkander Fernandez|AZPEITIA|2020/07/10 Eguneratua:\nBelakoren kontzertua Azpeitiko Sanagustin kulturgunean. (Aritz LOIOLA/FOKU)\nEta hemen gaude, ostiralero bezala. Zuzeneko musikaren zain. Hamarrak iristeko zain. Erlojuaren zain, gero kurtsore zalantzagarritik sortzen diren hitzen bidez, erlojuaren eta denboraren aurka borrokatzeko. Prest. Besteen aukera, gaitasun eta jarrera artistikoak azaltzen dituzten koordenatuak, mapa eta argibide-liburuak idazten saiatzeko. Berdin dio argibide-liburu horiek norbaitek eskatzen dituen ala ez. Arte hau bidaiatzen dudan garraioa baino zaharragoa da eta ez dago nire esku gehiegi aldatzea.\nNAIZ Kontzertuak ekimenaren seigarren gaua arazo tekniko informatikoen eta unean uneko urduritasunaren artean abiatu da. Nabigatzaile honekin ez, beste honekin bai. Kontzertuaren hamar minutu zakarrontzira. Sanagustin Kulturguneko lehen planoa. Agertoki ikaragarria. Erraldoia. Bere oinetan, Belako, udaberrian disko berria estreinatzeko asmoa zuen indie rock bizkaitarraren makineria koipeztatua. Baina dakigun moduan, birusaren erruz abuztuaren amaierara atzeratu behar izan du ‘Plastic Drama’ diskoaren estreinaldia.\nEszenaratzea ezaguna da. Alboetan Josu eta Lore Billelabeitia anai-arrebak. Lander Zalakain, atal erritmiko neketsuaren buru. Aurrean, Cris Lizarraga. Ahotsetara. «Eliza gehiago kontzertu eta arte areto bihurtu beharko lirateke», dio Crisek kontzertuko lehen konpasetan, gaur bertan estreinatu duten ‘Truth’ kanta aurkeztu aurretik. Beste abesti berri baten aurretik, ‘All nerve’, Cris berriro publikoarengana zuzendu da: «Aurten hil dituzten emakume guztiei eskaini nahi diegu abesti hau. Baita genero-izaeragatik kontuan hartu ez diren pertsona guztiei ere».\nAzken urteetan, gure eszenan gehien esportatu den proposamenetako bat da Belako. ‘Eurie’ izeneko tramankulu aipagarri baten eskutik jaio ziren. Aspaldiko hamarkadetako indie rock trinko eta ilun batetik abiatu zen Mungian sortutako laukote gazteak. Hurrengo emanaldiekin, ordea, formazioa soinu gaurkotuago eta pertsonalago baterantz biratu zen. Hizkuntz propio aberats eta zabal baterantz. ‘Hamen’ eta ‘Render Me Numb, Trivial Violence’ bezalako diskoak barreneko mundu hori plazaratzeko ibilgailu perfektuak izan ziren eta horrela, planeta guztietako festibaletan aritzea lortu dute.\nGaurkoan, euren ibilbide labur baina sakonean sortutako klasiko eta kaleratzear dauden abestientzako lekua egon da. Hori bai, kanta zaharrak edo ezagunak soineko berriekin aurkeztu dituzte Mungiakoek. Batzuetan dubstep eta reggae soinuekin jokatu dute eta beste batzuetan, abiadurarekin eta gitarra zatarrekin.\nHorrela heldu dira ‘Hegodun baleak’, ‘Track sei’ eta ‘Truce’. «Kontzertu gutxi daudenez, dauden apurrak aprobetxatu behar dira», esan du Crisek talde guztiak Sanagustin Kulturgunera hurbildutako publikoari ‘Tie Me Up’ kantarekin dantzatzeko eskatu aurretik.\n‘Sea Of Confusion’ abestia aukeratu dute gaurko kontzertuari amaiera emateko, baina taldea agertokian agertu da berriro NAIZ Kontzertuak ekimenean etxetik bizi izan dugun lehenengo bisa ikusteko aukera emanez. «Ni bisekin ez nago ados, baina rockak hala eskatzen badu, onartu egiten da. Hori bai, gaur, Rockak: 1 – Jainkoak: 0. Esan behar genuen», azpimarratu du Cris Lizarragak barrez. Jarraian, abeslariak ‘Over The Edge’ eskaini die indarkeria matxistaren biktima guztiei. ‘The Craft’ abestiak punk doinuak eta abiadura ekarri ditu Sanagustineko oholtzara, orain bai, gauari amaiera ipintzeko.\nBadoa gure seigarren gaua eta laukote gazte eta apurtzaile baten musikarekin doa. Hurrengo astean Esne Beltza ikusteko aukera izango dugu Bermeoko Kafe Antzokitik. Gure musikaren inguruko komunitatea jorratzeko zazpigarren kapitulua aste baten bueltan.